Gabriela García Calderón kullakax Global Voices ukan 7 mara yanapt’asitapatw arxayt’istu. · Global Voices Aymarata\nJaqukipäw uñt'ayata/apkatata 21 Jallu qallta phaxsi 2014 19:55 GMT\nAka blog ullart'apxañäni Français, polski, Español, Malagasy, English\nGlobal Voices (GV):Kunawsati Juan Arellano jiskt’äwinak jiskt’kayatam ukax willka kuti phaxsin 2009 maranw jisk’awaytama, ukhax jaqukipiri ukhamaskayataw yanpt’asiskayata. Jichhakamax 7.160 jila jaqukipatanakaw GV español uksanx&nbsp utjtama, ukatx 415 -ni ukharakiw GV inglés arunx utxtama. Jichhax GV Latinoamérica ukatakix editora ukhamaxtawa. Kunjams qalltawayta ukxatay arxayt’awayita.\nUkampirus qillqatanak Rising Voices ukatakix qillqt’awayaraktwa, jichhakamx Eddie Ávila juparuw proyecto Rising Voices Amazonia.\nGV: bloguera active ukhamarakitawa. Kuna pachanakans blog qillqañanakx lurta?


Jithektapjjam wachoka jucha lurañatjja. Cawquïr yakha jucha lurañasa janiw janchimpi luratäquiti, ucampis wachoka jucha lurañajj pachpa janchimpi jucha lurañawa. ¿Janit jumanacasti yatipcta jumanacan janchinacamajj, cuntejj Diosajj churapctam uca Kollan Ajayun utjäwipätapsti, uqhamaraqui Kollan Ajayus jumanacan jacatapsa? Jumanacajj janiw jumanacpachata munañanïcjjapjjtati, jan ucasti Diosaw jumanacarojj jila alampi alapjjtam. Ucatpï Diosarojj wakaychapjjañamajja janchinacamana, ajayumana ucanacasti Diosancaraquiwa.\nMantopjjarusti, uqhamarac charapjjarusa aca suti kellkt'ataraquïnwa: “reyinacans Reyipa, munañaninacans Munañanipa” sasa.\n1 Corintios 10:23-31\n Chekpachansa maynejj cuntejj munqui ucjj lurascaquispawa, ucampis janiw takpachati maynitaquejj asquïcaspa. Maynitejj cuntï munqui uc luraspajja, ucampis janiw take cunas jupatac asquïquiti ajayu token jiltañataquejja. Jake masisan asquïñap munañasawa, janiw jiwasan asquïñasacti munañasäquejja. Cunatejj khathun aljañatac uscutäqui ucjja jumanacajj jan jisct'asaqui alasisin mank'asipcam. Janiraqui jisct'apjjamti chuymanacaman jan mayjt'asipjjañanacamataqui, aca orakesa, cunanacatï aca oraken utjcaraqui ucanacasa Tatituncatap laycu. Jan ucajj mä jan iyawsiritejj jumanacar mank'añatac jawsayapjjätamjja ucat jumanacajj sarañ munapjjaraquïtajja, take cuntï churapcätam ucjja mank'asipcaquim jan jisct'asa, chuymanacaman jan mayjt'asipjjañamataqui. Ucampis maynitejj: “Aca aychajj c'ari diosanacar loktatawa” sapjjätam ucjja jan mank'apjjamti, uc siriru jan mayjt'ayañataqui, uqhamaraqui jumanacasa chuymanacamanjj jan mayjt'asipjjañamataqui. Mayninacan chuymapatwa parlascta, janiw juman chuymamatti parlctjja. Ucampis maynejj saspawa: “¿Cunatarac nayarusti munañajjarjama sarnakañajjata juchañchitanisti maynin chuymap laycusti? Diosar yuspagarasatejj mank'sta ucajj ¿cunataraqui nayarusti c'umipjjetani mank'atajjatsti?” sasa. Uqhamajj mank'apjjamsa, umapjjamsa jan ucajj cunsa lurapjjam, ucampis take cunsa Diosar jach'añchañataquiqui lurapjjam.\nCuntejj Diosataquejj asquïqui uc yatekañ munapjjapunim.\n“Jumanacasti Tatitu Diosaman wawanacapäpjjtawa. Jan janchinacama qharirasipjjamti janirac ñic'utanacamsa mururasipjjamti cunapachatï maynejj jiwani ucqhajja.\n ¿Janit jumanacasti yatipcta Diosan templopäpjjatamsti, uqhamarac Diosan Ajayupas jumanacan jacatapsa? Maynitejj uca Diosan templop t'unjanejja, Diosajj juparojj t'unjaraquiniwa. Diosan templopasti kollanawa, uca templosti jumanac pachpäpjjaractawa.


1 Crónicas 12 - Holy Bible [Aymara Bible 1997] - (1Cró 12)\nCunapachatï Davidajj Saúl reyin nayrakatapata apanucutäcäna ucqhajja, Cis chachan yokapawa Davidampi chicachasiri saräna Siclag chekana, mä tama jan ajjsariri guerrana wali nuwasiriraqui ucanacampiw jupar jakcattäna.\nJupanacasti flecht'añ arcompi armatäpjjänwa, ucatsti jupanacajj kalsa k'orawt'añjja yatipjjänwa, flecht'añsa cupi amparampisa, jan ucajj ch'eka amparampisa. Jupanacasti acanacänwa: Benjamín tributa Saúl reyin familianacapa:\nAhiezer, jupasti jilïrïnwa, uqhamarac Joás Sema chachan yokapa, jupasti Gabaa marcanquirïnwa; Azmavet chachan Jeziel, Pelet yokanacapa; Anatot marcanquiri Beraca, Jehú ucanacaraqui;\ngabaonita Ismaías ucaraqui, jupasti quimsa tunca jan ajjsariri ucanacan jilïripänwa; Gedera ucanquiri Jeremías, Jahaziel, Johanán, Joazabad ucanacaraqui.\nEluzai, Jerimot, Bealías, Semarías, Sefatías harufita ucanaca;\ncoreítas Elcana, Isías, Azariel, Joezer, Jasobeam ucanacaraqui;\nGedor chekanquiri Jeroham chachan Joela, Zebadías yokanacapa.\nGad uca tribunquirinacatsa, uqhamaraquiw Davidampïñataqui jutjjapjjäna, cunapachatï jupajj wasarana nuwasiñataqui lurat chekana ucancascäna ucqhajja. Jupanacasti guerrasiñanjja jan ajjsariri chachanacäpjjänwa, guerrataquisa suma yatichata, uqhamarac escudonacampi, lanzanacampi waquichataraqui. Jupanacajj leonar uñtatäpjjänwa, tarujar uñtataraquiw kollunacan t'ijupjjäna.\nJupanacasti acanacäpjjänwa: Ezer, jupasti nayrïrïnwa; Obadías ucasti payïrïnwa; Eliab ucasti quimsïrïnwa;\nMismana ucasti pusïrïnwa; Jeremías ucasti pheskërïnwa;\nAtai ucasti sojjtïrïnwa; Eliel ucasti pakallkörïnwa;\nJohanán ucasti quimsakallkörïnwa; uqhamarac Elzabad ucasti llätunquïrïnwa;\nJeremías ucasti tunquïrïnwa, uqhamarac Macbanai ucasti tunca mayanïrïnwa.\nGad chachan wawanacapasti ejercitona jilïrinacänwa. Jupanacat maynïri sullcajja pataca jakenacjjarünwa, ucatsti jilïrïqui ucasti waranka jakenacjjaruraqui.\nJupanacaraquiw jallupachanjja Jordán jawirjja maqhatapjjäna, cunapachatï jawirajj wali jilarascäna ucqhajja, ucatsti jupanacajj jaltayapjjänwa take qhitinacatejj uca vallenacan jacapcäna ucanacaru, inti jalanta tokeru, uqhamarac inti jalsu tokerusa.\nUcjjarusti Benjamín, uqhamarac Judá uca tribunacatjja yakhep jakenacajj sarapjjaraquïnwa Davidampi mayachasiri, nuwasiñataqui luratäcäna ucaru.\nUcatsti Davidajj jupanacar jicjjatiri mistunisinjja sänwa: —Jumanacatejj sumampiqui, uqhamarac yanapiri jutapjjsta ucajja, take chuymajjampiw catokapjjsma nayampïpjjañamataqui; ucampis jumanacatejj nayar aljantiri, uqhamarac uñisirinacajjaru catuyiri jutapjjsta ucajja, nayajj janis qhitirus jiwaycsta ucasa, ¡nayra awquinacasan Diosapa uñjpan, uqhamarac jumanacarojj mutuyaracpan! —sasa.\nUcatsti Amasai chachajj, quimsa tunca jakenacata jilïrïcäna, qhititï Diosan ajayupansa phokt'atäcäna ucajja aqham sasaw art'äna: “¡Sumancañäpan juma Davidampi, Isaí chachan yokapa! ¡Sumancañajja jumampïpan! ¡Sumancañäpan jumataquisa, uqhamarac yanapirinacamataquisa, Diosamaw jumar yanaptam uca laycu!” sasa. Davidasti jupanacarojj catokänwa, ucatsti tamapan jilïrinacapampi chicwa uchäna.\nUqhamaraquiw Manasés uca tributa yakhep jakenacajj Davidampïñataqui jutjjapjjatayna, cunapachatï jupajj filisteonac taypiru jaquiri sarjjäna Saúl reyimpi nuwasiñataqui ucqha. Chekpachansa Davidajj janiw filisteonacar yanapañ amtanicänti, jilïrinacapajja tantachasisinjja amtapjjänwa qhithanucjjaña, aqham sasa: “Jiwasanacaru jan walt'ayasaw Saúl jilïripan ucar jakcattjjaspan” sasa.\nManasés tributa jakenacajj Davidampïñataqui jutjjapjjäna, cunapachatï Siclag ucar sarapcäna ucqhajja acanacänwa: Adnas, Jozabad, Jediael, Micael, Jozabad, Eliú, Ziletai ucanacaraqui, jupanacasti Manasés uca soldadonacan jilïrinacapäpjjänwa.\nAcanacaw Davidaru yanapapjjäna nuwasiñanjja, jupanacasti takeniw jan ajjsariri guerran nuwasirïpjjäna uca laycu, ucatsti jupanacajj ejercitonjja jilïrinacäpjjänwa.\nUrut urutjamaw juc'ampi yanapirinacajj Davidan ucaru purinipjjäna, wali jach'a ejército tucuñcama, chekpachansa jach'a ejercitowa tucjjäna.\nHebrón chekanjja acanacaw takpacha soldadonacajja guerrataquejja Davidaru jakcattapjjäna, Saúl reyin reinopa jupar pasayjjañataqui, cunjämatï Tatitojj siscäna uqhamaru.\nJudá tributjja sojjta waranka quimsakallko patacani jakenacäpjjänwa, jupanacasti escudonacani, lanzanacani waquicht'atäpjjänwa guerrasiñataqui.\nSimeón tributjja pakallko waranka patacani jan ajjsariri guerrasiri jakenacäpjjänwa, guerrataquisa waquicht'ataraqui.\nLeví tributjja pusi waranka sojjta patacani jakenacäpjjänwa,\nAarón ucan familiapatjja quimsa waranka pakallko patacani jiläpjjänwa, Joiada uca jilïripampi,\nuqhamarac Sadoc ucampi, jupasti jan ajjsariri guerrana nuwasiri waynänwa, familianacata pätunca payani jilïrinacampi.\nBenjamín tributjja quimsa waranka jakenacänwa, Saúl reyisti uca pachpa tribuncaraquïnwa, uca urunaccamajja jupanacatjja jilpachawa Saúl reyimpïpjjäna suma yanapasina.\nEfraín tributjja pä tunca waranka quimsakallko patacani jan ajjsariri wali aytata guerrana nuwasiri jakenacäpjjänwa familiapata.\nManasés tributjja tunca quimsakallkoni waranka jakenacaw wact'ayatäpjjäna Davidaru reyita utt'ayiri sarapjjañapataqui.\nIsacar tributjja pä pataca urunaca suma uñt'iri jakenacäpjjänwa, uqhamata Israel marcajj yatiñapataqui cuna lurañsa, jupanacasti jilïrinacäpjjänwa tribupata take jakenacapamppacha, jupanacan apnakata.\nZabulón tributjja pheska tunca waranka soldadonacäpjjänwa guerrasiñataquisa suma waquicht'ata, take casta armamentonacampi, jupanacasti take chuymäpjjänwa Davidar yanapt'añataqui.\nNeftalí tributjja waranka jilïrinacäpjjänwa, uqhamaraqui quimsa tunca pakallkoni waranka jakenacapampi, suma armata lanzanacampi, escudonacampi.\nDan tributjja pä tunca quimsakallkoni waranka sojjta patacani soldadonacäpjjänwa.\nAser tributjja pusi tunca waranka guerrataqui waquicht'ata soldadonacäpjjänwa.\nUcjjarusti Jordán jawira maycatatsti, patac pä tuncani waranka jakenacaw utjapjjäna Rubén, Gad, uqhamarac Manasés tributa chicataparaqui, jupanacasti take casta armamentonacampi waquicht'atäpjjänwa.\nTake aca guerrana nuwasiri jakenacajja nuwasiñatacjamawa sarantapjjäna, jupanacasti take chuymawa Hebrón marcaru sarapjjäna Davidaru Israeljjaru reyita utt'ayañataqui; uqhamaraquiw takpacha israelitanacajja jan maynini amtasipjjaraquïna uca pachpa luraña.\nJupanacasti Davidampejja quimsa uruwa mank'asa, umasa ucancapjjäna, marca masinacapawa cuntejj munapcäna ucanacjja waquichapjjäna.\nUqhamaraquiwa jac'anquiri masinacapasa Isacar ucatsa, Zabulón, uqhamarac Neftalí ucatsa mank'jja apapjjäna asnonacata, camellonacata, mulanacata, uqhamarac orko vacanacatsa. Jupanacasti cunayman mank'añanacwa apapjjäna, jac'u, higota tortanaca, pasas, vino, aceite, uywanacatjja orko vacanaca, ovejanaca; take cunsa jilarquirwa apapjjäna, Israel marcpachana wali cusisiña utjatap laycu.


Números 17 QA97 - Tatitu Diosasti Moisesarojj sänwa: - Bible Search\nAaronan varapan chillctatapa\n1Tatitu Diosasti Moisesarojj sänwa:\n2“Take israelitanacar parlam, sapakat tribut jilïrinacapajj mä vara apanipjjpan, junturusti tunca payan varanaca. Ucatsti jumaw sapakat maynin sutipa kellkaraquïta, 3ucampisa Leví tribun varaparojj Aarón chachan sutipwa kellkaraquïta, mä varaw utjañapa sapakat tribun jilïripatjja. 4Ucanacsti uchaniraquïtaw Jiquisiñ Carparu, sumancayiri arcan uñcatasiparu, cawqhantejj nayajj jumanacampi jiquiscta ucqharu. 5Nayaw chillctayä cawquïrirutejj ajlliscta ucan varaparojja, uqhamatwa israelitanacajj jan mayampi jumanacatjja cuna jan walinacsa parlasipcañapataqui nayan nayrakatajjana” sasa.\n6Moisesasti uca quipca arunacwa israelitanacarojj parläna, sapa tribun jilïripaw mä vara churapjjäna; takpachasti tunca payan varanacänwa, Aaronan varapas ucancaraquïnwa. 7Moisesasti varanacjja Tatitun nayrakataparuw uchäna Jiquisiñ Carpanjja. 8Khepärmanthisti, cunapachatejj carparu sarcän ucqhajj uñjänwa Aaronan varapa, cawquïritï Leví tribunquirïqui ucaru. Ucasti ch'ojjñatatatänwa; laphinacani, pankaranacani uqhamarac almendra achunacas pokorata. 9Ucatsti Moisesajj Tatitun nayrakatapatjja takpacha varanacwa apsunïna, israelitanacaruw uñacht'ayaraquïna; uñjasinjja sapakat mayniw varapa aptasjjapjjäna.\n10Ucatsti Tatitojj Moisesarojj sänwa: “Wasitat uchanim Aaronan varapjja sumancayiri arcan nayrakataparu, ucqharu imaniraquim aca naya contra sayt'asir marcatac mä chimpüñapataqui. Uqhamatwa naya nayrakatat jan wali parläwinac apakäta, ucatsti janiw jiwapcaraquiniti” sasa.\n11Moisesasti cunjämtejj Tatitu Diosajj siscäna uqhamarjamaw take cunsa luräna, 12ucampis israelitanacajj Moisesarojj sapjjänwa: “Aynacht'atätanwa. ¡Takpachaniw jichhajj jiwarapjjañäni! 13Kollan Tatitun nayrakatapar jac'achasiristi takeniw jiwarapjjejja. ¿Takeniti jiwasasti jiwarapjjaraquiñäni?” sasa.


Russia: Jaqiw Kuk'akïxi\tJaqukipäw uñt'ayata/apkatata 20 chinuqa phaxsi 2012 13:52 GMT\nAk uñt'ayama: Aka uraqpachan Rusia-x suma jilt'anak churatawa, ukat jaqi juk'akïtapax jach'a suypacharuw llakisïwayi, kunawsatti Unión Soviética-n jan walt'atapat Rusia-ruw jan uraqipar arxatirin jaytaspa.\n2011 lapak phaxsin War News Update Blog-ax RIA Novosti sutinchata “Russian Military Has ‘No One Left To Draft-at” mä qilqt'äw taqir uñicht'ayäna:\nTukuyañtakiw 2011 lapak phaxsin Blog-ax mä qilqat uñicht'ayäna, “A Steady Loss of Talent Makes Russia's Demographic Collapse Worse”: jawillt'äw Moscú Yatiyäwinakat emigración-ar nayrar kuttayi :\nNawsru. com-ax yatt'äwayiwa, 1997 marat Rusia-x janiw ukjam uñjawaykiti. Qhipha tunka maranakan niya 1.25 waranq jaqiw sarxapxi.”Jach'a suyux ch'ikhi kankañap chhaqhayaski,” Newsru.com-ax Dmitry Orishkin pulitik aruskipt'iriruw jawilt'äna. “The most active, the cleverest and the most mobile are leaving.”\n… Europa-n Rusia-nkir tukuyat yatiqirinakax lawuraturyu munapxi [Skolkovo]. “Mayaw utt'ayasiwayi: anqa markan 100% irnaqir waynaw irnaqañ jikjatapxi,” sasaw mä wali yatxatatax säna. “Mä yatxatir waynati yaqha markanakar mantañ jikjatanixa, juparux walikiw sarani.”\nChiqans wali sum yatxatatanakax jayaruw puripxi. 2011 taypi sat phaxsin mä yatxatäwiw jikjatasïna, kunatti 22% Rusia-nkiriw jach'a suy jaytjañtak wakicht'atapxäna. Wali sum yatxatatanakarux jach'a markanakan suma katuqäwipakiw jaljtayaspa. “Chiqpachans jan amtäwitak qulq utjatatäkiti, jan ukax suma jakañatawa,” sasaw maynïr yatxatatax sarakïna. “Aliq jaqix janiw kutt'ankiti, ukat kunats wali sum yatxatatanakax uka pach lurapxaspa.\n“Tayka Rusia-x” jaqi juk'aruchäw uñjaski. Aka qhipha pä tunka maran niya 80 waranq sullu wawaw sullsuwayata. Ukat ukjamakiskan ukax mä Rusia-nkir warmix niya paqalqun sullsuni.\nSullump 1.2 usur warmimp mayachthapitax 2.1 usurinakampiw munasi, sapa kutiw Rusia-x niya chikat jaqip chhaqhayi. “Sapa maraw mä waranq jaqit niya chikat jil chhaqhayasktana,” sasaw Cumbre Demográfica de Moscú-n jilïr p'iqt'irix säna.\nAk uñt'ayama: twitter facebook reddit googleplusEmail Imprimiñataki QillqiriDonna Welles\nAka qillqatax RuNet Echo ukankiwa, Global Voices ukan mä proyecto ukhamarakiwa, internet ukan ruso arun uñt’ayañataki. % context_listing_link% • QillqiriDonna Welles\nAka blog ullart'apxañäni македонски, Español, Italiano, Français, English\nCitizen MediaDesarrolloEconomics & BusinessGovernanceMigration & ImmigrationRuNet Echo


Boliviatv ukanx Jach'a Chhijlläwit yatiyañatakiw irnaqirinakax walpin wakt'ayasisipki\nMiguel Torricos, Boliviatv Irpiri (Jamuqa: BTV)\nJach’a Chhijlläwit yatiyañatakix irnaqirinakampix walpin wakicht’asisipktha, qharüruw 7:00 arumatpach ukxat yatiyañatak irnaqatäni sasaw tata Miguel Torricox jichhür yatiyawiyi, jupax Bolivia TV irpirirakiwa. 18 anqa markanw Bolivia markachirinakax yamakis jaqupxani, uka markanakatx yatiyanipxarakiniwa sasaw sawiyi.\n“Boliviatv ukanx qharüruw, 19 uru, 7:00 arumäkipan irnaqañ qalltatäni. Suxta amuyutw chhijlläwit yatiykasax arst’atäni, ukham amtapxtha. 18 markanw yatiyirix utji, markasanst taqi chiqanraki. Chhijllañ urux kunayman luräwinakatw yatiyatäni” sawiyiwa.\n192 chiqanw Bolivia TV yatiyäwinak ch’iqiyañ yänakax utji, ukampix 85% chiqaruw markasanx purita, jach’a markanakan ukhamarak jisk’a markanakana. Kunanakas chhijlläw urux utjaski ukxatw yamakis 11 chiqat yatiyanipxani, Bolivia TV ukanakata.\n“Janiw llätunk departamentokïkiti, Yacuibamp Riberaltamp kunawa, taqi chiqar pusiñataki, yatiyäskañatakiki” sasaw qhanancht’awiyi.\nYamakis aruskipañ llikanakan yatiyatäni, ukhamarak www.boliviatv.bo llika chiqansa sasaw qhanancht’awiyi./RAR


Yoli Marisol Luna Apaza · Perfilan yanapiri · Global Voices Aymarata\nYoli Marisol Luna Apaza\nApthapita 6 Anata phaxsi 2012 · 12 Qillqatanaka\nNací en la provincia Murillo, mis estudios lo realice en el colegio “Aguas del Illimani”, ahora estoy estudiando la carrera de Lingüística e Idiomas de la Universidad Publica de el Alto.\nImaylu Yoli Marisol Luna Apaza\nQhipa qillqatanaka Yoli Marisol Luna Apaza\nMedio Oriente & Norte África 29 Chinuqa phaxsi 2013\nMaryanne Gabbani, bloguera canadiense, mä machaq post sutiyäta "Janiw egipcia warminakampix sawkasipkatati" qillqatayna [en] kunatix pä sarnaqawix ist’asina ukat akax jupax jakasi mä aylluna ch’axwawixa utjatayna.\nAsia del Sur 19 Jallu qallta phaxsi 2012\nLatin America 31 Willka kuti phaxsi 2012\nMä uru willkakuti phaxsinxa, mexicanonakax urnanakar jach’a irpiripatak chhijlliriw sarapxatayna. Kunawsati urna chhijlläwitak jist’arapxi ukhat cibernautanakax amtanakapat ukat saräwinakapat arsuñ qalltapxi. Ukhamarakiw sitio web ukar cibernautanakax jan fraude ukat yaqha jan walt’awinak apthapiñatak ñstayapxi.\nLatin America 30 Achuqa phaxsi 2012\nHerramientas Lingüísticas: Virtual Tecladump transliteraciónampi\nCitizen Media 19 Anata phaxsi 2012\nUñacht'awinaka, aeropuerto uksan internetatuqi correopan kipka arupan qilqt'as payasa. Yaqhip herramientanakaw yanapt'asiñatak utji.


Yerko Núñez, Jilïr Irpirir Yanapiri (Jamuqa: Bolivia TV)\nMarka irpirinakax Covid-19 usur kutkatañatakix qullqw mayt’asiñ munapxtha, ukhamarus kamachirinakax janiw ukx munapkiti, MAS ukankirinakaw waljanïpxi, ukatw ukham lurapxi, Evo Morales nayra irpiriw ukham lurapxam sasin sawiyi sasaw tata Yerko Núñezax arsuwiyi, jupax Jilïr Irpirir Yanapirirakiwa.\n“Amuykayawa, Movimiento Al Socialismox k’arisisaw jan ukx lurañ munkiti, uraqpachan jan walt’ayir usu utjkipanw ukham lurapxi. COVID-19 usur kutkatañatakix kunaymantuqutw juk’amp irnaqañasa (…) Qhanawa, kuna kunkimpiw ukham lurasipki. Evo Morales nayra irpiriw ukham sixa. Kamachirinakaruw jan qullq mayt’asiñ iyawsapxañapatak amtayi. Evo Moresaw Bolivian COVID-19 usur kutkatañatak qullq jan mayt’asiñatakix amtayani” sasaw Núñezax arsuwiyi.\nPhisqha amtaw kamachiptayañatakix Kamachiñ Utar apayata, qullq mayt’asiñatakiwa, 1.700 waranq waranq dólar mayt’asiñataki; uka qullqimpix qullañ utanakaw sumaptayatäspa, qullañ yänakaw alatäspa, juk’amp irnaqiriw qullañatak utjaspa sasaw sawiyi.\n2006 marat 2019 marakamax, nayra irpirinakax 17.156.036.183 dólarw mayt’asiwiyapxi, “kunapachati juk’amp qullqix markasan utjkän ukja, phäñanak aljatatw ukham utjäna”, kamachiñ utankirinakax janiw Fondo Monetario Internacional (FMI) ukat qullq mayt’asiñatakix iyawsañ munapkiti, 327 waranq waranq dólaraw ukatx mayt’asitäspa, uka qullqix juk’akiwa, janiw nayra irpirinakan mayt’at qullqjamäkiti sasaw sawiyi.\n“(…) Jichhax suxta phaxsiw aka uraqpachar saratatir usumpix jakxtan, taqpach jaqiruw jan walt’ayaski. Qullqw uka uraqpachar saratatir usut jark’aqasiñatakix mayt’asiñ munata, janiw iyawsapkituti. 14 maranx, 17 waranq ‘millunat’ jilwa (mayt’asiwiyapxi), jichhax 237 waranq waranqakiwa. Amuyapxam, juk’akiwa, ukw jan iyawsapkiti” sasaw Jilïr Irpirir Yanapirix yatiyirinakar sawiyi./RAR


Salmos 140 - Holy Bible [Aymara Bible 1997] - (Sal 140)\nTatay, ñankha lurir jaket jarc'akasita, khoru arun jaket imjjatita,\njan wali lurañanac chuymapan amtapjje, sapüruw nuwasiñanac utjayapjje.\nLajjrapajj asïrunacan lajjrapjam waquichatawa, arunacapasti catarinacan mich'ipjamawa.\nTatay, ñankha lurir jaket arjjatita, khoru jakenacat imjjatita, tincuñajjatac sipitanac waquichirinacat jarc'aketa.\nQhä jach'a jach'a tucur jakenacajj sipitanac waquicharapipjjetu; ñankha luririnacajj känanac jant'actatarapipjjetu, sarañajjarusti sipitanac uchantarapipjjetu.\nNayasti Tatiturojj sistwa: “Jumaw Diosajjätajja, Tatay, jach'at mayisitajjarojj ist'aquimaya;\nTatay, take ch'aman khespiyirejjay, jumaw nuwasïwin p'ekejjar imasctajja.”\n[8-9] Tatay, janiquiy ñankha luririn munataparojj jaysamti, janiquiy amtäwinacapan sum sarantañap munamti. Janiquiy nayar uñisirinacajj p'ekenacap waytapjjpati; ñankhachatanacapajj jupanacar wact'pan.\nNina sanc'a q'illiminac jupanacjjarojj jallpan, p'iyanacar wiñayatac jalantapjjpan.\nLacarar jakejj oraken jan acht'pati, khoru jakerusti chijejj arctpan.\nLlaquit jaker Tatitun chekapar uñjatap yatta, t'akhesiyat jaker arjjatatap yatiracta.\nAsqui jakenacajj sutim jach'ar aptapjjani, chekap jaquir jakenacasti nayrakataman jacapjjani.


Kunats Rusia markankir periodistanakax jaytxapacha (renuncian)? · Global Voices Aymarata\nJaqukipäw uñt'ayata/apkatata 20 Achuqa phaxsi 2013 19:29 GMT\nAka blog ullart'apxañäni Nederlands, Español, Italiano, English\nKunawsatix sitio web socio- político Open Space ukax jaqunuqutanaw achuqa phaxsina ukhax yaqhipanakax sapxanaw jan wali lurawiwa jefe editor Maksim Kovalsky uka tuqi sasa. Akax wali amuyatanwa taqinsa, kunatix OpenSpace, Kovalsky ukax jilirxamaw irnaqawayatäna diario Kommersant Vlast uka tuqina, kawkhattix jaqunuqupkatäna jan wali arunakan fotografía uñist’ayatapata»Putin, saramm***da ukham arunakampiki«,(Director GeneralKommersant, Demian Kudryavtsev tuqitx, aka empresxa jaytjawayiw wali thuthüsisa [ru]aka jan walt’awi utjatapatxa). Jichhasti janir ma phaxsikipan, utjawayarakiw yaqha ananuqutanakaxa\nPä editores ukanakaw puestunakap jaytjawayxapxi pusi uru saraqatat achuqa phasita aka 2013 maranxa: Mikhail Kotov uka jilir periodista rusox ukhamarakiw jaytjawayxi, Gazetaru ukan irnaqañxa [ru], ukhamarakiw Alexey Vorobiev ukax janirakiw jilir irnaqirïqhiti Kommersant FM uka medio de comunicación tuqinxa [ru], kunatix akax radiowa Kommersant uka tuqir afiliatarakitänawa. Akax janiw walikiti jan kamsatas, kunatix uka pachpa uruw aka pani editoranakar Dmitry Sergeevs ukham sutin jaqix jaqunuqutäna. Kunatix panir jaqunuqutapax janiwaskïkiti jañanitxa.\nUkhampiniskiw, Kunatix Pani ejecutivonakaw aka tunqinx utjawayi jisnaw Dmitry Sergeev Rusia markankiri, kunatix jupax pachpa uruw axlliwayi yaqha jaqinak mantañapataki ukhamat ma jach’a turkakiptawi utjañapataki, ukhamarakiw mä usuario Twitter tuqin wal sawkasiwayaraki [ru] » medios de comunicación ruso ukanakax ma jach’a cargo katuqapxi- dmitry sergeev”. Dmitry Sergeevs mä funcionario SUP (empresa matriz de Gazeta.ru y LiveJournal) ukan irnaqkani jaqix Facebook uka tuqiraki,yatiyawayiw kunxamakitix ukhama kawkhantix jawsayki [ru] mä tantachawi utjañapataki ukhamat kunats Kotov ukaru jaytjayawayki ukanakatxakham sasaraki:\nUkhat Sergeev jaqix sarakiw, lurawinakax janiw nayrar sartayatakiti qhiparstaskiwa kunatix 100 yatiyawinakaw publicasina sapuru”. Ukhamarakiw sassi janiw turkakipañax amuyuxankanti. Ukampirus, Anton Nosik [ru] (naura SUP tuqin irnaqirikäna), ukat jichhax aka jan walt’aw utjatapatx, Kotow ukax janiw yaqha thakhinikqhanti jan ukasti jaytjañapxan ukhänawa sasa.\nJaniw Gazetaru ukax ma opositorakiti, kunatix Kotow ukax (walja jaya maranakaw irnaqawayi) ukat uñjayasiwayiw jan waljama propietarios ukanakampi. Kunatsa? Vladimir Shusharin periodistax mä amta churawayaraki [ru]:\nDmitry Sergeev, uka mayni Kommersant tuqit jilir iptirix janiw medios sociales ukanakarux jak’achkataskatänti ukat ukam saraki[ru] Alexey Vorobiev periódico tuqin irnaqañ jaytjawayiw “jupan yänakap utjatapata”. Ukhamarakiw sawayaraki. Kommersant FM ukax janiw turkakipaskaniti sasa. Ukampirus chiqaspan ukhax , yaqhipanakax amuyapxiw Korobiev ukan sarxapatax ma thantha clawukaspas jan wali radiokaspas ukhama. Ukampirus ma subeditor ukaw tukuwayi Denis Solopov uka nayrir iditorana kunatix ña chika mara miymar marat mistsuwayi chika ch’axwawina kunatix dueño Kommersant, Alisher Usmanov uka jaqirux janiw, jupatakix añcha walikiti gobienuru uñch’ukitapaxa [ru].\nkawkirinakatix janir jan amuyapki aka turkakipawinak utjatapatxa, Boris Yakemenko, uka nayra irnaqiri ukhamarak fundador NASHI uka irnaqirin jilapawa kunatix wal uñist’ayapxañapawa [ru]:


Bible Verses On The Topic: Dragons -> Mysteries\nJupanacarusti saraquim: “Aqham siw Tatitojja: ¡Nayasti juman uñisirimaw tucuracta! Faraón, Egiptonquir rey, mä jach'a lak'or uñtataw jawiramana wincusctajja, ucatsti saractawa: Nilo jawirajj nayanquiwa, nayaw lurasta, sasa.\n“Egipto marcanquiri Faraón reyitaqui aca alma imäwi k'ochu k'ochurapim: ‘Marcanacan leonanacapjamätawa; kotanquiri jach'a ajjsarcañ lak'or uñtatätawa, jawiraman umapan sunt'isiractajja, cayunacamampisti uca umjja konchuptaytawa, jalir umsti tirctayaractawa, sasa.\nUca urunjja Tatitojj mutuyaniwa, ajjsarcaña, jach'a ch'amani espadapampi, Leviatanaru jaltiri catariru, Leviatanaru, k'ewinaktir catariru, jach'a kotanquir dragonarus jiwayaraquiniwa.\nSartasimay, sartasimay, Tatitun amparapa, ch'amañcht'asimay, sartasimay cunjämtejj nayrapachanacanjja sartasirïcta uqhama. Jumaw uca ajjsarcañ jach'a Rahab sat dragonarojj jisc'a jisc'a tucjtajja,\n¿Nayasti jach'a kotanquir ajjsarcañ animalätti, uqham nayar uñch'uquiñamataquisti?\n Ujurt'asitanacapasa llijullijur uñtatawa, nayranacapasti cunjämatejj intejj jalsunisajj c'ajtejja uqhamaw khani. Nasa p'iyanacapatsti ninaw mistuni. Nina sanc'anacaw willisiniraqui. Nasapatsti jewk'ew mistuni, cunjämatejj mä wallakeri phuqhut mistojja uqhama. Samanapajja sanc'anacwa sartayi, nasa p'iyapatsti ninaw mistuniraqui.\nnasapat jiwk'ew mistüna, lacapatsti naqhantir ninaw lawrsüna, lacapat q'illim sanc'anac thusanïna.\nucampis jan walt'añ chekanacan aynacht'ayapjjesta, ajjsarcañ ch'amacampiw imjjatapjjesta.\nJumaw lamar kotarojj ch'amamamp payar jaljtaytajja, lamar kotanquir ajjsarcañ animalan p'ekep phallaytajja,\n¡Uñtapjjam, Tatitojj kenay patanjam jutasqui! Takeniw uñjapjjani. Jupar chhojjriñchirinacas uñjapjjaraquiniwa. Take marcanacasti jupar uñjasajj wal jachapjjani. Jïsa, uqhampunïscaniwa.\nCunapachatï lurañap phokjjapjjani ucqhajja, aca orak mankhat mistuniri jach'a animalaw jupanacar nuwantasina atipjani ucat jiwarayaraquiniwa.\nUcatsti uñjaractwa dragonan lacapatsa, uca jach'a ajjsarcañ animalan lacapatsa, uqhamarac c'ari profetan lacapatsa, quimsa ñankha ajayunaca mistusinquiri, ucanacasti jamp'atur uñtataraquïnwa.\n Ucatsti Moisesampi, Aaronampejj faraonan ucar sarasinjja cunjämtejj Tatitojj siscäna uqhamarjamaw lurapjjäna. Aaronasti faraonana, uqhamarac jilïri jakenacapan nayrakataparuw thujrupa liwnokäna, ucatsti uca thujrojj mä catariruw tucüna. Uca uñjasinsti faraonajj wali amuyt'an jakenacaru, uqhamarac jupanacan wali yatiri jakenacaruw jawsayanïna, ucatsti uca jakenacajj yatiñanacapampejja quipcaracwa lurapjjaraquïna; jupanacajj sapa mayniw varanacap oraker liwnokapjjäna, ucatsti uca varanacapajj catarinacaruraquiw tucuraquïna. Ucampis Aaronan jach'a thujrupasti wali amuyt'ani jakenacampina, uqhamarac yatiri jakenacan varanacaparojj mank'antänwa.\n Behemot sata jach'a ajjsarcañ animalaru uñtam, ucajj jumjama nayan lurataraquiquiwa, orko vacanacjama koranacaracwa mank'araqui; uñtam cunja ch'amanisa jiqhanipajja, janchinacapasa cunja ch'amaniraquisa. Wich'inqhapajj cedro maderjama ch'ollkhewa, cayu ancunacapasa mokonacaruw tucuwayjjaraqui. Ch'aqhanacapajj broncet luratjamawa, hierrot luratäcaspasa uqhamaraquiwa. Nayan ucajj wali suma luratajjawa, naya sapa, juparu uscusiriquiwa juparojj t'unjaraquiristjja. Kollunacatsti, cawqhantejj monte animalanacajj anatasipqui ucatjja, koranacwa mank'añapataqui apanirapipjjejja.\n Alajjpachansti mä jach'a uñacht'äwiw uñstäna. Mä warmiwa intin llawuntata uñstäna, phajjsisti cayunacapancaraquïnwa, p'ekeparusti mä coronampi asjjatataraquïnwa, uca coronansti tunca payani warawaranacaw utjäna. Aca warmisti usurïnwa, partompiraquiw warariscäna, wawachañataquist wali t'akhesiraquïna. Ucatsti yakha uñacht'äwiraquiw alajjpachanjja uñstäna: Mä jach'a dragón sat wila animalaraquiw uñstäna: ucasti pakallko p'ekenïnwa, tunca wajjran cuna, sapa p'ekerusti mä coronan asjjatata. Wich'inqhapampisti quimsïri partwa alajjpach warawaranacjja onjjtayäna, ucatsti orakeruraquiw willirtayanïna. Aca dragonasti uca wawachasiri warmin nayräjjaparuw sayt'asi, uca wawar ucspacha mank'antañataqui. Uca warmisti mä yokall wawa wawachasïna. Uca wawasti acapach orake apnakani, takpach marcanacaru wali khoru cancañampiw apnakani. Wawapasti ucspachaw apakatäjjäna, Diosan tronoparu uqhamarac quipca Dios nayräjjaruw apatäjjäna. Warmisti wasararuw jaltjjaraquïna, cawqhantï Diosajj jupataqui mä cheka waquichcatayna ucqharu. Uca wasaransti waranka pä pataca sojjta tuncan uruwa juparu mank'ayapjjani. Ucatsti mä jach'a nuwasiñaw alajjpachanjja utjäna. Arcángel Miguelasti angelanacapampi sayt'asisinjja uca dragonampiw nuwasïna. Dragonampi angelanacapampisti sayt'asipjjaraquïnwa, ucampis janiw atipjapcänti, alajjpachansti utjañanacajj janiw jupanacataquejj utjcjjänti. Uqhamajj uca dragonajj jakonucutäjjänwa alajjpachatjja. Uca dragonapï nayrapacha uca jach'a catarïnjja, ucasti Supaya, Satanás sataraquiwa, juparaquiw aca oraken jakenacarojj wali sallkjañanac luri. Jupampi angelanacapampisti aca orakeru jaktanitäjjapjjänwa. Ucatsti mä jach'a aru alajjpachat ist'ta aqham siri: “Purinjjewa Diosasan khespiyasiñapajja, munañanïñapasa, jupan apnakañapasa, Jesucristona munañapampi apnakañapasa. Jilanacasaru c'arintasa juchañchirïqui ucasti ucatjja jaksutäjjewa, jupasti uruy arumaraquiwa, jilanacasarojj Dios nayrakatan juchañchäna. Jupanacasti Corderon jiwatap laycuwa atipjapjje, uqhamarac cuna cheka arunactejj jupjjat parlapcänsa uca laycuraqui. Janiraquiw jiwañsa ajjsarapcänti, jiwañataquisa janc'aquïpjjaraquïnwa. Alajjpachanacasti ucan utjirinacasa cusisipjjam. Ucampis, ¡wali llaquisiñaraquiw oraken uqhamarac kotan utjirinacataquejja! Supayasti jumanacan ucaruw wali colerat juti, tiempopan juc'aquïtapa yatisina” sasa. Uca dragonasti orakeru jakonucuta uñjasjjasinjja, wawachascänsa uca warmiruwa arcnakäna. Ucampis warmirojj jach'a pacan pä chhekhanacapaw churatäna, uqhamata uca chhekhanacampi wasararu jaltjjañapataqui uca cataritsa jayaru, cawqhantï quimsa mara chicani mank'ayapcani ucqharu. Uca cataristi lacapatjja umwa mistuyäna mä jawirjama, uqhamat warmiru uca jawirampi apayañataqui. Ucampis orakeraquiw warmirojj yanapt'äna, orakesti jist'artänwa, dragonajj lacapat um apscatayna uca umasti ucaruquiw chhakjjäna. Uc uñjasasti dragonajj wal colerasïna, ucatsti warmin mayni wawanacapampi nuwasiriw saräna, qhitinacatejj Diosan camachiparu jaysapqui, uqhamarac Jesucriston arunacaparus jaysapcaraqui ucanac contra.\n Kotat mistur uñjta mä jach'a ajjsarcañ animalaru, ucasti pakallko p'ekenïnwa tunca wajjran cuna. Sapa wajjrarusti mä coronaniraquïnwa, p'ekenacapansti Dios toke kellkat arunacaraquiw utjäna. Uñjcta uca ajjsarcañ animalasti mä tigrer uñtatänwa, cayunacapasti oso sat animalan cayunacapjama, lacapasti leonan lacapjamaraqui. Dragonasti juparojj ch'amapa churaraquïna, uqhamarac tronopsa, wali munañanïñampi. Uca animalan maynïri p'ekepasti wali chhojjriñchjatjamaquïnwa, ucampis uca chojjripajj kollatäjjänwa. Aca orakpacharaquiw uc uñjasajj wal muspharapjjäna, ucatsti uca animalaruraquiw arcapjjäna. Dragonarusti yupaychapjjaraquïnwa uca jach'a ajjsarcañ animalaru munañanïña churatapata. Uca animalarus yupaychapjjaraquïnwa: “¿Qhitirac aca jach'a ajjsarcañ animaljamasti utjisti? ¿Qhitiraqui jupampisti nuwasiraquispasti?” sasa. Uca jach'a ajjsarcañ animalarusti Diosjjat jan wali arunac parlañapataquejj munañanïñaw churataraquïna. Pusi tunca payani phajjsiraquiw jupajj wali munañani tucüna. Ucatsti uqhampunwa luräna. Diosjjat jan wali arunacwa parläna sutipsa jisc'achasaraqui. Diosan temploparus jisc'acharaquïnwa, alajjpachan utjirinacarusa. Diosan wawanacapampi nuwasiñataquis munañanïñajj churataraquïnwa atipjañapcama, uqhamaraquiw take jakenacjjaru, marcanacjjarusa cunayman parlani jakenacjjarus wali munañaniraquïnwa. Take qhitinacatejj aca oraken jacapqui, uqhamarac kalltatpacha sutinacapas jiwquis uca Corderon jacañ libropan jan kellkatäpquis ucanacajja, uca jach'a ajjsarcañ animalaruw yupaychapjjani. Qhititejj ist'añ munqui ucajj ist'pan. “Qhitinacatejj preso catuntat apatäpcani ucanacaw apatäpjjani. Espadampi jiwarayatäñapäquis ucanacajj espadan jiwayataraquiw jiwarayatäpjjani.” Take acanacanwa Diosan marcapan ch'amanïtapasa iyawsañanïtapasa yatisini. Ucatsti yakha jach'a ajjsarcañ animalracwa oraket mistur uñjta. Acasti pä wajjranïnwa, wajjranacapasti mä ovejan wajjranacapjamänwa, parlapasti dragonan parlapjamaraquïnwa. Nayrïri jach'a ajjsarcañ animaljam munañaniraquiquïnwa jupan nayrakatapana. Aca oraken utjirinacarusti uca nayrïri jach'a ajjsarcañ animalaruraquiw yupaychayänjja, cawquïri animalatï uca jach'a chhojjripat waliptcataynas ucaru. Wali jach'a milagronac luränjja, alajjpachat orakerus nina jalluyaniñcama take jaken uñjcata. Nayrïri jach'a ajjsarcañ animal nayrakatana uca uñacht'äwi lurañapatac munañanïña churatätap tokesti, take aca oraken jaquirinacaruw sallkjäna. Ucatsti jakenacarojj mä c'ari diosa lurayaraquïna nayrïri jach'a ajjsarcañ animalar uñtata, cawquïritejj espadampi chhojjriñchjatäsina jacayascjjataynas ucar uñtata. Aca payïri jach'a ajjsarcañ animalarusti, nayrakata jach'a ajjsarcaña animalan diosapar jacaña churañataqui munañanïñaw churatäna, uqhamata uca diosajj parlañapataqui, uqhamarac qhitinacatejj uca diosar jan yupaychqui ucanacar jiwarayañapataqui. Uqhamarus acampwa luraraquïnjja: jisc'arus jach'arusa, pobrerus kamirirusa, libre sarnakasirirusa jan ucajj esclavo jakerusa, cupi amparapatsa, jan ucajj parapatsa mä chimpumpiw chimpt'äna. Janiraquiw qhitis alasjjanisa ni aljasjjanisa janitï uca jach'a ajjsarcañ animalan sutipampi chimpt'atäcchi ucapachajja, uqhamarac uca ajjsarcañ animalan jan numeropanïcchi ucajja. Acasti wali amuyt'añaw munasi. Qhititejj amuyqui ucajj uca ajjsarcañ animalan numeronacapjja amuyt'pan, uca numerosti mä jaken numeropawa, ucasti sojjta pataca sojjta tunca sojjtaniwa.\n Ucatsti uñjaractwa alajjpachat mä angelaru sarakasinquiri mankhapacha ch'amacan llavepas apt'ata, uqhamarac mä jach'a cadena ekt'ata. Aca angelasti dragonaruw catuntäna. Uca dragonasti nayrapacha catari pachpa Supayawa. Catuntasinsti waranka marataquiw ñach'antaraquïna. Ucatsti mankhapacha ch'amacaruw jakontäna, jist'antaraquïna. Mä sellompiw selljjatawayaraquïna, uqhamata jan marcanacaru sallkjascañapataqui warank mara phokhasiñapcama. Warank mara pasatatsti mä juc'a tiempotaqui antutataraquïniwa. Ucatsti trononacwa uñjaracta, ucanacansti qhitinacatejj taripañataqui munañanïña catokapcataynas ucanacaw kont'atäpjjäna. Uñjaractwa qhitinacatejj p'eke apakata jiwapjjäna Jesusan testigopäpjjatapata, uqhamarac Diosan arunacap parlapjjatap laycu. Uqhamaraquiw qhitinacatejj jan uca jach'a ajjsarcañ animalaru, diosaparus yupaychapcataynati ni chimpupsa p'ekenacaparu ni amparanacaparu uchayasipcataynasa ucanacajj ucancapjjaraquïnwa. Ucanacasti jactapjjataynawa ucatsti Cristompiw waranka mara reinapjjäna. Ucampis mayni jiwirinacajj janiw jactapcänti uca waranka mara phokhasiñapcama. Acasti nayrïri jactäwiwa. Cusisiñanïpjjewa, Diosar catuyatäpjjaraquiwa qhitinacatejj nayrïri jactäwin jactapqui ucanacajja. Khepïri jiwasti jupanacjjarojj janiw cuna ch'amanïquisa, jan ucasti jupanacajj Diosampina Cristompina sacerdotepäpjjaniwa. Waranka mararaquiw jupampejj reinapjjani. Waranka mara phokhasjjani ucqhasti, Supayajj catuntäwipatjja antutatäjjaniwa. Ucatsti take marcanacar sallkjiriraquiw mistuni, Gog uqhamarac Magog satäquis ucanacarusa. Ucatsti ucanacan ejercitonacaparuraquiw nuwasiñataqui tantthapini, ucanacasti kota irana ch'alljama waljanipjjaraquïnwa. Ucatsti orakpacharu ch'eketatasinwa maqhatapjjäna, Diosan wawanacapan utjasïwiparu muyuntasina, uqhamarac Diosan munat marcaparusa. Ucampis Diosajj alajjpachatwa nina puriyanïna, ucampiw k'al naqhantayaraquïna. Sallkjir Supayasti nina asufre kotaru jakontatänwa, cawqhanccäntï c'ari profetampi uca jach'a ajjsarcañ animalampejj ucaru. Ucanwa uruy aruma t'akhesipjjani wiñayan wiñayapataqui. Ucatsti mä jach'a jank'o trono uñjaracta, uqhamarac ucan kont'atäcäna ucsa. Jupa nayrakatansti alajjpachas acapachas tucusjjänwa, janiraquiw cuna chekas jupanacataqui utjcjjänti. Jiwatanacarusti jisc'arus jach'arus jupan nayrakatapan sayt'ata uñjta. Libronacasti jist'aratänwa, uqhamarac yakha librosa. Uca librosti jacañ libro satawa. Jiwatanacasti luräwinacaparjam uñjatäpjjänwa, cunjämtï uca libronacan kellkatäcänsa uqhamaru. Lamar kotasti jupan ucan jiwirinacwa catuyjjäna. Jiwañasa, jiwatanac catjjäscän ucasa, kawkhatï jupan utjcäna ucjpachwa catuyjjaraquïna. Take maynisa luräwinacaparjama taripatäpjjaraquïnwa. Jiwañasa jiwirinacan utjäwipasa nina kotaru jakontatäjjänwa. Aca nina kotasti payïri jiwawa. Ucar jakontatäpjjaraquïnwa qhitinacatï jacañ libron jan kellkatäpcäns ucanacajja.


1 Samuel 27 - Holy Bible [Aymara Bible 1997] - (1Sam 27)\nUcampisa Davidajj lup'iscaraquïnwa: “Jichhasa, jan ucajj acat kheparusa Saúl reyejj nayarojj jiwayaquipunitaniwa. Uca laycu, nayataquejj asquïniwa filisteonacan orakeparu sarjjañajjajja, uqhamat Saúl reyejj nayarojj jaytañapataqui, janiraqui take Israel orakena thakascañapataqui. Uqhamatwa amparapat jaltjjäjja” sasa.\nUqhamaw Davidampi, cawquïri jakenacatejj jupampi chicäpcäna uca sojjta pataca jakenacajj sarjjapjjäna Aquis sisqui ucaru sirviñataqui. Uca Aquis sat jakesti Maoc sat jaken yokapänwa, Gat oraken reyiparaqui.\nDavidampi jakenacapampisti Gat sisqui uca chekanwa jacapjjäna Aquis sat jakempi, sapa maynisa familiapampi. Davidasti panpacha warminacapjja irpasjjaraquïnwa: Jezreelanquiri Ahinoam sat warmimpi, uqhamarac Abigail warmimpi cuna, cawquïritejj Nabal jaken warmipäcäna uca. Uca Nabal jakesti Carmel chekana utjiriraquïnwa.\nSaúl reyisti, Davidan Gat tokeru sarjjatap yatisinsti, janiwa arcnakcjjänti.\nDavidasti Aquis reyerojj saraquïnwa: —Juma jach'a reyitejj nayaru asqui luritäta ucapachajja, nayajj achict'assmawa, aca orakemana cawquïri marcansaya jacañataqui churita. Janiw walïcaspati sirviriman jach'a reyimpi chica jach'a marcana utjañapajja —sasa.\nUcürpacharaquiw Aquis reyejj Siclag marcjja churaraquïna. Ucatwa jichhürcama Siclag marcajj Judá orakencasqui.\nDavidasti filisteonacan orakepanjja mä mara pusi phajjsiniw jacaraquïna.\nDavidampi jakenacapampisti mistsupjjänwa, Gesur, Gezer, Amalec uca marcanacaru saqueyjañataqui. Uca marcanquirinacasti Talaim sisqui uca chekata, Shur tokeru sarañana, Egiptompi korpasqui, ucsa tokenwa jacapjjaraquïna.\nUcsa tokenquiri jakenacarusti nuwjaraquïnwa. Janiraquiw maynirus jaltaycänti, jan ucasti chachäpasa, warmïpasa, takeniruw jiwarayänjja. Uqhamarusa apararaquirïnwa: ovejanaca, vacanaca, asnonaca, camellonaca, isinacamppacha aparanïna, ucatsti cawqhanccäntejj Aquis reyejj ucaruw cuttanjjaraquirïna.\nUcat Aquis reyisti jisct'araquirïnwa: “¿Cawquïri marcsa jichhajj saqueyjaractajja?” sasa. Davidasti saraquirïnwa: “Judá oraket aynachanquir marcanacwa, uqhamaraqui Jerameelat aynachanquir marcanaca, quenitanacan orakepat aynachanquirinacaruwa” sasa.\nDavidajj janiw chacharusa, warmirusa jaquirjja jaytcänti, jan ucasti k'alwa jiwarayänjja, uqhamat Gat chekaru jan sarapjjañapataqui, ucat take cuntejj lurqui ucanaca yatiyapjjañapataqui. Filisteonacan orakepan jaccäna take uca maranacansti uqhampunwa lurirïna.\nAquis reyisti Davidarojj suma jaket uñt'araquïna, chuymapansti saraquïnwa: “Davidajj israelitanacarojj uñisjjewa, uqhamasti nayan servirijjapunïniwa” sasa.


Gobiernox mayampiw Chile markampi Silala umat aruskipt�a� amti\nBolivia marka jilïr irpirix mayampiw Chile markampix Silala umat aruskipt�añ amti ukjamat aski amtanakar puriñataki.\nKhaya maranakatpachaw Chile markax inaki Silala umx apasiwayxi, jichhax wakisispaw mä qhawqha payllapxañapa, kunati Bolivia uraqinwa k�ila umax jikxatasi, ukampisa 2006-2010 maranx Michelle Bachelet kullakampix niyaw aski amtanakar puriñjamaskäna, ukatx yaqha irpirimpix janiw aruskipataxiti, pachparukiw qhipartawayxi, sasinwa David Choquehuanca, canciller jilatax yatiyawayi.\nEvo Morales, jilïr marka irpirix qhanañchawyarakiwa, wakisiw mayampi Chile markampix Silala umat aruskipt�añaxa, ukjamat purap markax mä aski amtaru puriñataki ukjamarus wakisispaw Chile markax mä qhawqhsa payllapxañapaxa.\nAnchakiti purap markax mä amtaru puripxaspa, kunati Chile markax niya 100 jila maraw inaki Silala umxa apasiwayxi. Silala k�ila umax Potosí departamento uksanaw jikxatasi, Chile marka qurpasi jak�ana.


Limint ukat akankta: sapa markat arupan yatiyäwinaka · Global Voices Aymarata\nJaqukipäw uñt'ayata/apkatata 23 Achuqa phaxsi 2014 11:14 GMT\nAka blog ullart'apxañäni Malagasy, Español, Ελληνικά, English\nMä qawqhurunakax mä suma masimpiw BlackBerry yatiy plataformat chateyaskata. Yatintat yatintäwinak pidgin de Nigeria markat aruskipaskapxata. Nayax yaniw Nigeria markankirikti, ukampisa Nigeria markankirinakamp qamasax yatintañawa. Aruskipkasax thithitaw uñjasta kunatix celulärax «na» interjección «N'a» ukhamaruw mayjaptayana, jan ukax «sha» aru «shame» arur mayjapatayana. Ukhamaxa aru askichäw sit’arta, kunawrsati mä aru chhijllm situxa wal larustxa, kunatix pantjatat yatikipta: pidgin-nax janiw kuna plataforma electrónica moderna aru thaqañankiti.\nCaptura de pantalla de «Yoruba Keyboard», una aplicación que sustituye el teclado para poder escribir en yoruba, lengua disponible en el Windows Phone OS. Foto de Nuges Apps con licencia CC BY 2.0.\nUkatxa wal lup’isax jiskt’asta ¿kunata? ¿kunats pidgin-nax jan aru apnaqañ askichäwinki? Comisión Nigeriana de Comunicacionestuqinxa Nigeriax 122 waranqat waranqa jawsäw naktat línea-nakampiw uñsti, ukanakatxa, 97% apnaqkayanakamawa, ukaw markar aka kastan África-n nayririnki ukhamarak llätunkiri uraqpachana. Ukampirusa, wali arsurinakan arux Nigeria markan janiw celular askichäwtuqin utjkiti.\nUkhamapansa, aka jan walt’awix janiw Nigeria markankakiti. Taqpacha uraqinxa, dialecto-naka ukhamarak vehicular arunakax (franca aru) official ukanakat juk’amp juk’anak sasinxa mundo tecnológico-tuqinx juk’akiw uchata. Uñakipñäni, urdu arux taqpach markan arupaw ukhamarak vehicular aru Pakistán markanxa, ukatxa phisqa indio markanakanx oficial arurakiwa. Ukhamaraki, África markanx, familia bantú walja dialecto ukanakaw ukham apnaqataxa, janiw apnaqkay aparatos ukanakankiti.\nUtjiw apnaqäwinak ukhamarak plugin-nanaka kimsirinakan lurata nativo-nakar yanapt’añatak ukat jasak smartphones. apnaqapxañapataki. Uka wakichäwinakatxa, Kannada-Hindi Keyboard apnaqirinakapar kanada ukhamarak devanagari arunakan (maratí/hindi) uñt’at India-na yatiyäwinak qilqañ atiyi, ukatxa Multiling Keyboard limintañatak Android-itak mä apnaqäw 130 arunak iyaw siwa. Ukampirusa, ukham apnaqäw uñstiyirinakax juk’a qulqinïpxiw ukat janirakiw yanapäwix apnaqirinakan utjkiti, ukhamipanxa, ukhamak uka wakichäwinak jaytawijapxi.\nUraqpachan wali pantjäwinakampiw ch’axwtana? ¿jan ukax uraqpachach uka arunakan tecnología avanzada ukakasp ukhamch uñji? Suyt’añän jutir maranakan uthañpatak Android jan ukax iOS plataforma interfaz de usuario saphi wakicht’añataki, limintañ wakichañatak ukhamarak datos uka qallta pastún igbo arunakana.


Lurt�awinak tuqit panka\nAksanxa yapant´asitawa suman uñjt´añataki uma tuqimpina qamañ pacha tuqimpina “AGUA SUSTENTABLE” ukaxa, mä ong ukhamawa janirakiw qamiriptañatakikiti, jan kuchax yanapt´asiñatakiwa, sum uñjañataki umanpi qamañ pachampi aka jiwasan markasana, ukhamaraki anqa markanakana. Irnaqawipaxa jach´anchayañataki yatiñ kankañanaka, säwinaka, mayninakaru kamachi tuqinakata yanapt´asisa, suma qamañax utjpan taqinitaki, nayraru sartañataki, jaqinak, qullqi, qamañ pacha tuqinakana, askinjam uñjañataki. Akanak tuqitxa nayraru wali ch´amampi sartañataki, yanapt´asisna taqiniru, ukhamaraki yaticht´aña sum uñjañataki, kawkhantixa uma jawiranaka, uma jalsunaka, ukhamaraki umax jani ina ch´usaru tukhaskaña. aksanxa arxatiwa taqi jaqinakax umaniñapawa, umasiñapataki, yapunakapataki, ukhamarak qamañ pachataki.\nAyllunakana, markanakana, jach´a markanakana, jach´a qullqininakampi ukhamaraki yapuchirinakampi, yaqa yanapt´irinakampi, qamasir jaqinakampi, jiwasan markasan irpirinakampi, taqinimpi taqi kunampi mayaki sarantaña, qamañ pachampi, uma tuqimpi, taqinimpi, sapa maynimpi suma qamañataki umaniskañataki, askinjam yupunakas achuskañapataki, ukhamaraki suma manqt´asinax utjaskañapataki.\n“Agua Sustentable” ukax thaqtiwa uma, ukhamaraki qamañ pacha ukanakax askin uñjatañapawa, aka markasana, ukhamaraki anqa markansa, uñt´akipasna yatiñ kankawinaka taqinimpi suma qamaña utjañapataki, umaniskañataki, askinjam yupunakas achuskañapataki, ukhamaraki suma manqt´asinax utjaskañapataki.\nSartaña chamañchawinakampi aksa ayllunaka, markanakana, jach´a markanakana, anqa markanakansa, yanapt´asisna purapata taqinimpi, aka amuyunaka, lurawinaka jaqthapisina ukhamat mayaruk tukuyasina, ukampinsa kujamatix kamachi tuqinakansa qillt´aki ukhamarjama, askin uma, qamañ pacha qumaki uñjañasataki.\nAgua Sustentable: jupanakaxa qalltiwa irqañxa, khä marana, pä waranqa phisqhani marana, nayraqatax yanapt´anwa IDRC ukharusti yanapt´apxarakinwa qullqi tuqita akarinaka INTERCOOPERACION – COSUDE, DIAKONIA, INTERMON – OXFAM, AECI, ACSUR LAS SEGOVIAS, DANIDA, IAI, DIAKONIA, ICCO.\nUkatwa lurt´awinakampi qallantapxanxa, yatxatawinakampi yaticht´añataaki kutxat kutxatas uma tuqita, yaticht´apxanwa ayllunakana, jach´a markanakana, anqa markanakampi, kunjampins aka aski amuyunak sarantaysna taqini, markachirinakampi, aruskipt´asina amuyunaka apthapisina.\nAnqa markanakampix, kunjamsa purapata aski amuyunaka uma tuqita amtatax utjaspa, mä aski amtawiru puritaspan taqinimpi, ukhamaraki khaya anqa markampi (Chile) uma-jawira silala, ukhamaraki uma mauri (Peru) uka markanakampix kunjamas aka jawir umanakax uñjt´ataspa, aruskipt´atarakispa.\nAka markasanxa, Agua Sustentable jupanakax walpinwa unxtasiwiyapxi yanapt´asiñataki, markachirinakaru, akhamata amtawinak amuyunaka kamachinaka apthapiñataki, aka umanak tuqita, umampi qarpañ tuqita, k´uma umaniña tuqita, ukhamaraki uma jawiranakas askinjam uñjt´apan, pacha mayjt´awinakas, kawkhans qurpasi jawir umanakax yaqa markanakampi, uk´ampi yaqanakampita,walpuni irnaqt´awipxi.\nUkhmaraki aka k´añuchat umaru tuqitxa, yanapt´awipxarakiwa aka (Comité de Defensa del río Pilcomayu) jupanakaru. Uk´ampisa yanapt´awiyiwa, kunjamats mayacht´asiwipsna taqini, ukhamaraki walikipuniw satarakiwa, aka kamachinakx qillsupkani ukanakaxa, pachamamaru arjatañataki.\nJikxatatapunix utjiwa, aka kamachi lurt´aña yapt´atana, “taqinin jakañapatakiw umaxa”, umax wali wakiskiripuniwa jakañatakixa. Markasanxa, Agua Sustentable ukax nayraruwa irnaqawinakapix sartawiyi, ukhamaraki kunjams umax k´umaspa, pataatuqinakansa, ukhmaraki jach´a markanakansa. Maysa tuqitxa yatxatawirakiwa aka pacha mayj t´awinakastsa, ukhamana t´aqhisipxi markachirinakaxa, khaya chullunkhaya qullunakas chulluraskaraki, ( llimani, llimani) ukanakaxa.\nSarantayañatakixa uma tuqita, kawkhirinakas wali yatxatatakapxi ukanakampi markachirinakampi mayachasiña, ukaw amtawipax Agua Sustentable ukanxa, ukhamaraki walja yaticht´awi yatiqt´awinakaw uma tuqita apawipxi.\nResponsable Regional La Paz / Responsable\nÁrea Cambio Climático\nResponsable Regional Cochabamba /\nÁrea Agua y Seguridad\nMaria Reina Cordova\nÁrea Agua, Cambio Climático y Gestión de Riesgos


Isaías 17 - Holy Bible [Aymara Bible 1997] - (Isa 17)\nDamasco marca toke profecía arunaca: “Damascojj janiw juc'ampi marcäcjjaniti, jan ucasti mä t'unjat marca mayjaru allthapitaquëjjaniwa,\nwiñayatac apanucutaw uñjasini, pastonacaquiraquiw ucanjja jiljjani; uywanacasti ucanwa c'uchiqui pasto mank'arapjjaraquini.\nEfrainasti, qhititejj Israelan jach'achasiñapäqui ucajj janiw mayampis mä jach'a ch'amani marcapajj utjcjjaniti; uqhamaraquiw Damascosa, cunatejj Siriat kheparqui ucajja, janiw juc'ampi mä reino tucjjaniti. Uqham siw take ch'amani Tatitojja.\n“Uca urunjja Jacobon jach'achasiñap Samaria marcajj jan ch'amaniw uñjasini, kamir cancañapas chhaktjjaraquiniwa.\nCunjämtejj yawirejj trigo yawthapi, uqhamaraqui cunjämtejj trigo puyanac amparapamp apthapi uqhamäniwa, jan ucajj cunjämtejj trigo puyanacajj Refaim vallen apthapitajja, uqhamäniwa,\ncawqhantejj mä kawkha jilt'irinacaqui armt'atäquejj uqhama; jan ucajj cunjämtejj olivos kokajj thalsutäqui, ucatsti mä kawkha aceitunanacaqui jilt'jjejja uqhama, jan ucajj mä pusi jan ucajj mä pheska aceitunanacaqui jilt'jjejj uqhama.” Uqham siwa Israelan Tatitu Diosapajja.\nUca urunjja jakejj jupar uscuri Tatituruquiw uñtjjani, Israelan Kollan Diosaparu.\nJaniw uca urunacanjja cuntejj jakenacajj pachpa amparanacapampi lurasipcäna uca altaranacaru uñtjjaniti ni cunanacarusa. Janiw juc'ampi uca ajjsarañ c'ullunacar uñch'ucjjapjjaniti, ni uca altaranacarusa cawqhantejj inciensonaca diosanacaparu loktasipcänjja uca chekanacaru.\nUca urunjja suma ch'amañcht'ata marcanacamajj apanucutäjjaniwa, cunjämtejj heveonacan, uqhamaraqui amorreonacan marcanacapajj israelitanacar ajjsarasinjja apanucutänjja uqhama; ch'usa wasararu tucuyataraquïniwa,\nqhititejj khespiyctam uca Diosar armatam laycu, janiraquiw amtasctati jupajj juman arjjatirimätamjja. Jumajj uqham suma pankar yapunacwa uscustajja, mä jan uñt'ata diosataquiraquiw pankaranacsa ayrustajja,\nayruntcta uca urusti sum uñjaractajja, khepürpacharaquiw uca alinacajj misturanjje. Ucampis cunapachatejj usojj jutani jan kollcañjama, uca urojj k'alaw cosechajj chhaktani.\n¡Ist'apjjam walja jakenacan ch'ajjwatapa! ¡Jach'a kotan khothutitapjamawa! Marcanacaw khothutipjje mä jach'a jawiran khothutitapjama.\nUcampisa cunapachatejj Diosajj jupanacar tokenoke uqhajj jayaruw jaltjjapjjani, cunjämtejj thayajj kollunacaru t'unjja apasjjejj uqhama, jan ucajj cunjämtejj tutuca thayajj ch'aphinac apasjjejj uqhama.\nArumthapirojj ajjsarañjamänwa, ucampis khantatirojj janiw cunas utjcjjeti. Uqhamaw tucusi jiwasar lunthatjirinacajja, uqhamaraqui jiwasar jan walt'ayirinacasa.


Manuel Canelas, Yatiyir Kamana (Jamuqa: BTV)\nIrpirinakar k’umirinakax taypi sata phaxsit 20 uru saraqkipan chhijlläwix utjkan uk jan walt’ayañ munapki ukxatw jichhürux tata Manuel Canelax k’umiwiyi, jupax taqi irpirinaklantiw arsuwiyi, Yatiyir Kamanarakiwa.\nUka marka irpirinakar k’umirinakax jichhürux kayuk sartasipxani, Chhijllayir Uta irpirinakaruw irptañ jaytjapxam sasin sasipki.\n“Ukham jichhax chhijlläw jan walt’ayañ munasipki (…) Chhijlläw apnaqir irpirinakaruw ch’amamp jan walt’ayañ munasipki, ukhamaw amuyata” sasaw tata Canelax arsuwiyi.\nSanta Cruzanx, Victor Hugo Cardenasamp Óscar Ortizampiw kikipak jaqx jawsthapiwiyapxi; jan walt’ayirinakaw uñstawiyi, uka departamenton chhijlläw apnaqañ utw phichkatawiyapxi, yänak apsuwiyapxi ukhamarakiw ENTEL ukanx kikipak lurawiyapxaraki sasaw sawiyi.\n“Aka marka apnaqañ munirinakax jan markar apnaqañ atisaw ukhamanak lurapxi, chhijir puriykiriwa, chhijlläw apnaqañ jan walt’ayi, marka apnaqasiñas jan walt’ayi, ukañkamax yaqhipax Chhijllayir Utan irnaqatap ch’amachapxi” sasaw sawiyi.\nAwiya Yala Markanakan Tamapankirinakax (OEA) Chhijllayir Utankirinakaruw markas irpt’añ ch’amachapxatapat ch’amacht’awiyapxi sawiyiwa./RAR


Sarnaqañ toqetwa cristianonakar qʼomachasi: Qollan Diosatakjam sarnaqaña | Diosan Reinopa\nSarnaqañ toqetwa cristianonakar qʼomachasi: Qollan Diosatakjam sarnaqaña\nDiosan yatichäwinakaparjam qʼom sarnaqañatakiw Reyejj yatichistu\nJehová Diosan qollan temploparus mantksna ukham amuytʼasiñäni\n1. ¿Kunsa Ezequiel profetajj mä visionapan uñjäna?\nKUNANAKTÏ Ezequiel profetajj 2.500 maranak nayrajj uñjkäna ukanaksa uñjksna ukham amuytʼañäni. Jupajj wali jachʼa ukat kʼajkiri temploruw jakʼachasïna. Ukanjja, wali chʼamani mä angelaw uka jachʼa templo uñachtʼayañatak suyaskäna, jupampiw Ezequiel profetajj jikisïna. Ukat kimsa jachʼa punkunakajj utjki ukanakat mayar apki uka paqallq gradanakwa angelamp makatäna. Uka punkunakasti, altorojj 30 metronïnwa. Ukat uka punkunakan purapanjja guardianakan utanakapa ukat palmeranakar uñtasit suma pilaranakaw utjarakïna (Eze. 40:1-4, 10, 14, 16, 22; 41:20).\n2. 1) ¿Diosan templopajj kamsañsa muni? (Qhanañchäwip uñjjattʼäta.) 2) Templon “jachʼa” punkunakapajja, ¿kunamp sasisa?\n2 Ezequiel profetajj Diosan templopwa uka visionan uñjäna. Uka templojj kunjamänsa uk sumwa profetajj Ezequiel libron 40 jaljata 48 jaljakam qhanañchi. Uñjkäna uka templojj Jehová Diosan uttʼayat yupaychäwi sañwa muni. Kunanakatï uka templon utjkäna ukanakajj kunjamsa aka qhepa urunakan Diosar yupaychasiñapa ukamp sasiwa. * Templon “jachʼa” punkunakapajja, ¿kunamp sasisa? Khitinakatï cheqa yupaychäwir mantapki ukanakajj Diosan “jachʼa” jan ukajj aski yatichäwinakaparjamaw sarnaqapjjañapa. Palmeranakas ukwa uñachtʼayarakistu, awisajj cheqaparjam sarnaqañat parlañatakiw palmera siski uka arojj Biblian apnaqasi (Sal. 92:12). ¿Guardianakan utanakapajj kamsañsa muni? Khitinakatï Diosan yatichäwinakaparjam jan sarnaqapki ukanakajj janiw uka suma temploru, mä arunjja, Diosan qʼoma yupaychäwipar mantapkaspati (Eze. 44:9).\n3. ¿Kunatsa cristianonakar qʼomachasiñapäna?\n3 ¿Kunjamsa Ezequiel profetan visionapajj phoqasiwayi? Kunjamtï payïr yatichäwin yatjjataniwayktanjja, Jehová Diosajj Cristo toqew 1914 marata 1919 mara qalltakamajj markapar sum qʼomachawayi. Uka marat aksarojja, ¿janit Diosan markapar qʼomachañajj wakisjjpachäna? Wakisiskakïnwa. Pasïr patak maranakanjja, Diosan uttʼayat leyinakaparjam sarnaqapjjañapatakiw Cristojj arkirinakapar yanaptʼawayi. Ukampis ¿kunatsa jupanakarojj qʼomachasiskakiñapäna? Cheqansa, Cristow arkirinakaparojj aka jan wali pachat apsuwayi, ukampis ukar kuttʼapjjañapatakiw Supayajj kunaymaninak luri (2 Pedro 2:20-22 liytʼañataki). Kuna kimsa toqenakansa cheqpach cristianonakarojj qʼomachasiwayi ukwa jichhajj yatjjatañäni. Maya: Diosatakjam qʼom sarnaqapjjañapatakiw yanaptʼasiwayi. Paya: taman qʼomäñapatakejj kun lurasiñapas wakisi ukaw sum qhanañchasïna. Kimsa: kunjamsa familianakajj sum jakasipjjaspa ukaw qhanañchasirakïna.\nDiosatakjam sarnaqapjjañapatakiw cristianonakar qʼomachasiwayi\n4, 5. ¿Kunampis Supayajj nayratpach jaqenakar yantʼäna, ukat kunsa jikjjatawayi?\n4 Sum sarnaqañatakiw Jehová Diosan servirinakapajj nayratpach wal chʼamachasiwayapjje. Ukatwa uka toqet parlir qhana yatichäwinakajj utjkäna ukanak taqe chuym katoqasiwayapjje. Ukwa jichhajj mä qawqhanak uñjañäni.\n5 Wachoq juchanaka. Chacha warmi ikthapiñajj sumäñapa ukat qʼomäñapwa Jehová Diosajj casadonakatak munäna. Ukampis chacha warmi ikthapisajj qʼañu jan wali luräwinak lurapjjaspa ukwa Supayajj muni. Ukat Jehová Dios contra juchachasipjjañapatakiw uka jan wali luräwinakamp cristianonakar yantʼi. Balaam chachajj jakkäna uka tiemponjja, walja israelitanakaw Supayan uka sipitapar purtʼasipjjäna. Ukat aka qhepa urunakanjja, ukampirakiw jaqenakar jukʼamp yantʼaski (Núm. 25:1-3, 9; Apo. 2:14).\n6. ¿Kuna arunakasa Yatiyañataki revistan mistüna, ukat kunjamsa ukajj jilat kullakanakar yanaptʼäna? ¿Kunatsa ukarjam jan lurasjjäna? (Qhanañchäwip uñjjattʼäta.)\n6 Supayan uka sipitapar jan puriñatakejja, Yatiyañataki junio 15, 1908 maran mistkäna uka revistanwa jilat kullakanakan arsupjjañapatak aka arunakajj utjäna: “Kawkinkkasasa ukat kuna horasäskpasa, kunjamtï yaqhanakan uñjkatajj sarnaqkirista ukhamwa mä chachampi jan ukajj mä warmimp jikisisajj sarnaqäjja” sasa. * Uka arunak arsuñajj sapa maynitäkchïnsa, waljaniw uka arunak arsupjjäna ukat Yatiyañataki sat revistan mistuñapatakiw sutinakap churapjjarakïna. Cheqansa, uka arunak arsuñajj waljaniruw yanaptʼawayi, ukampis mä qawqha maranak qhepatjja, pata chuymakiw yaqhep jilat kullakanakajj uka arunak arsupjjäna, ukatwa ukarjam jan lurasjjänti. Ukhamarusa, qʼom sarnaqañatak yatichäwinakajj utjkäna ukanakajj janiw mayjtʼkänti.\n7. ¿Kuna toqetsa 1935 maran mistkäna uka Yatiyañataki revistajj parläna, ukat kunsa qhan sarakïna?\n7 Supayajj jukʼampiw Diosan servirinakapar yantʼäna. Yatiyañataki agosto 1935 maran mistkäna uka revistajja, kuna jan waltʼäwis Diosan markapan utjäna ukwa sum qhanañchäna. Yaqhep jilat kullakanakajj akhamwa amuyapjjäna: ‘Maynitï Diosan arunakap yatiychi ukhajja, sum sarnaqañatak leyinakajj utjki ukanak phoqañapajj janiw wakiskapuniti’ sasa. Ukampis revistajj akham sasaw qhan säna: “Janiw Diosan arunakap yatiyir sarañakejj wakiskiti”. Jehová Diosan Qhanañchirinakapajja, Jupan khitatanakapäpjjewa, ukhamajj “Jehová Diosatakjama ukat Reinopatakjamaw sum sarnaqapjjañapa” sasa. Ukjjarojja, jaqechat chacha warminakajj kunjamsa sarnaqapjjañapa ukat kunjamatsa maynejj wachoq juchar jan purtʼasispa ukwa revistajj qhan ewjjtʼarakïna. Ukhamatwa wachoq juchar jan purtʼasipjjañapatakejj jilat kullakanakar yanaptʼasiwayi (1 Cor. 6:18).\n8. Pornéia siski uka arojj kamsañsa muni ukjja, ¿kunatsa Yatiyañataki revistan walja kut qhanañchasïna?\n8 Griego Arut Qollan Qellqatanakanjja, wachoq juchat parlañatakejj pornéia siski uka aruw apnaqasi. Ukajj kamsañsa muni uk walja kutiw aka qhepa maranakan Yatiyañataki sat revistan sum qhanañchasiwayi. Uka arojja, janiw maynimp ikintasiñak sañ munkiti, jan ukasti, kunayman qʼañu luräwinak luraña sañwa munaraki. Sañäni, qollqe layku qʼañunak lurapki taqe uka jan wali luräwinaka. Uka qhanañchäwinakaw cheqpach cristianonakarojj akapachankir jaqenakjam qʼañu luräwinakan jan sarnaqapjjañapatak yanaptʼawayi (Efesios 4:17-19 liytʼañataki).\n9, 10. 1) ¿Kunsa Yatiyañataki revistan 1935 maran qhanañchasïna? 2) ¿Kunsa Bibliajj alcoholani umañanakat amuytʼayistu?\n9 Alcoholani umañanaka. Yatiyañataki agosto 1935 maran mistkäna uka revistajj akham sänwa: “Amuyatatjja, yaqhep jilatanakajj alcoholani umañanak umjjattʼataw yatiyir sarapjje ukat Diosan markapan utjki uka luräwinaksa lurapjjaraki. Bibliarjamajja, ¿kuna horasas vino umañajj walikïspa? Vino wal umatas layku Tatitun markapan utjki uka luräwinak jan sum phoqsna ukhajja, ¿walikïskaspati?” sasa.\n10 Kuntï Bibliajj alcoholani umañanakat yatichki uk sum amuytʼayasaw Yatiyañataki revistajj uka jisktʼanakar qhanañchäna. Vino ukat alcoholani yaqha umañanak mä jukʼa umañajj walikïskiwa, machjasiñaw jan walïkiti sasaw Bibliajj qhan yatichi (Sal. 104:14, 15; 1 Cor. 6:9-10). Alcoholani umañanak umjjattʼatäkasajja, ¿qollan Diosan markapan utjki uka lurañanakamp phoqañajj walikïskpachati? Kunas Aarón chachan yoqanakapar pasäna uk nayratpachaw Jehová Diosan servirinakaparojj qhanañchasïna. Jupanakajj “kuna nintejj Tatitojj jan loqtapjjamti siskäna uka nina loqtapjjäna”, ukatwa Diosajj jupanakar jiwarayäna. Machjayir umañanak umapjjatap laykuw Aaronan yoqanakapajj uk lurapjjpachäna. Ukatwa Jehová Diosajj sacerdotenakar mä ley churäna. Ukarjamajja, Diosatak qollan luräwinak lurkasajj janiw sacerdotenakajj machjayir umañanak umapjjañapäkänti (Lev. 10:1, 2, 8-11). Criston arkirinakapajja, uka yatichäwirjamaw sarnaqapjje. Alcoholani umañanak umtʼapki ukhajja, janiw kuna luräwinakatï Diosan markapan utjki ukanak lurapkiti.\n11. Alcoholani umañanak sinti umañajj kunja jan walisa uk amuyañajja, ¿kunjamsa cristianonakar yanaptʼäna?\n11 Aka qhepa maranakanjja, alcoholani umañanak sinti umañajj kunja jan walisa ukwa cheqpach cristianonakajj sum amuytʼawayapjje. Sapa kuti alcoholani umañanak umaña ukat ukar yatinoqtañajj mä usump sasiwa. Ukampis Bibliat apstʼat qellqatanak horasapar katoqktan ukaw waljanirojja, machjayir umañanak jaytapjjañapataki ukat wasitat sum jakasipjjañapatak yanaptʼawayi. Ukat ukar janipun purtʼasipjjañapatakiw yaqheparojj yanaptʼawayaraki. Janiw khitis machjayir umañanak wal umatap laykojj suma sutipa ukat familiap aptʼasiñapäkiti, yamas uka layku Diosar yupaychañ jaytjjaspa ukhajja, janipuniw walïkaspati. Cheqansa, qollan Diosar yupaychañaw jukʼamp askejja.\n“Janipuniw Tatitojj cigarro thujsaskiri sarnaqkasapänti, janirakiw kunatï cuerpopar qʼañuchkasapäna uksa lakapar apantaskasapänti.” Charles Taze Russell\n12. Janïr qhepa urunakajj qalltkäna ukhajja, ¿kunjamsa Criston arkirinakapajj cigarro fumañ uñjapjjäna?\n12 Tabaco. Tabaco sat alejj cigarro lurañatakiw apnaqasi. Janïr qhepa urunakajj qalltkäna ukhatpachaw Diosan servirinakapajj uk apnaqañajj jan walïtap amuyapjjäna. Mä qawqha maranak nayrajja, chuymankipstat Charles Capen sat jilatajj kunjamsa Charles Taze Russell jilatar 1800 maranak tukuyar uñtʼäna ukwa qhanañchäna. Capen jilatajj 13 maranïkäna ukhaw jupasa ukat kimsa jilanakapasa, Allegheny (Pensilvania, Estados Unidos) sat markan Bibliat Yatjjatañatak Utajj utjkäna uka gradanakapan qontʼatäsipkäna. Kunapachatï Russell jilatajj uka cheq pasäna ukhajja, akham sasaw jupanakar jisktʼäna: “Cigarrsa fumapkasma ukhamaw thujsaski, ¿jumanakat fumasipkta?” sasa. ‘Janiwa’ sasaw jupanakajj sapjjäna. Russell jilatajj cigarro fumañat kunsa amuyäna uk sumwa jupanakajj amuyapjjpachäna. Yatiyañataki agosto 1, 1895 maran mistkäna uka revistanwa Russell jilatajj 2 Corintios 7:1 qellqatat akham qhanañchäna: “Tabaco apnaqañajja, janipuniw mä cristianorojj yanaptʼkaspati, ni Diosarus jachʼañchkarakispati [...]. Janipuniw Tatitojj cigarro thujsaskiri sarnaqkasapänti, janirakiw kunatï cuerpopar qʼañuchkasapäna uksa lakapar apantaskasapänti” sasa.\n13. Khä 1973 maranjja, ¿kunjamsa Diosan markaparojj qʼomachasiskakïna?\n13 Khä 1935 maran mistkäna uka Yatiyañataki sat revistajja, tabacojj “cuerpo qʼañuchir jan wali aliwa” sasaw qhan säna. Ukat ‘tabaco akhullirinakasa jan ukajj cigarro fumirinakasa janiw Betel utansa, precursorjamasa ukat tamanak tumptʼirinakjamasa Diosan markapan irnaqapkaspati’ sasaw revistajj qhanañcharakïna. 1973 maranjja, Diosan markaparojj qʼomachasiskakïnwa. Octubre 15, phajjsin mistkäna uka Yatiyañataki revistajj akham sänwa: ‘Janipuniw tamanjja, jiwañar apiri, cuerpo qʼañuchiri ukat mayninakar jan waltʼayiri cigarro fumir jilat kullakanakajj utjkaspati’ sasa. Qhepatjja, khitinakatï tabaco jan jaytañ munapkäna ukanakajj tamat jaqsutaw uñjasipjjäna. * Ukhamatwa Cristojj arkirinakapar jukʼamp qʼomachawayi.\n14. ¿Kunsa Diosajj wila toqet amuyi, ukat kunjamsa doctoranakajj wila uchasin qollañ qalltapjjäna?\n14 Wila uchayasiña. Noé chachajj jakkäna uka tiemponjja, janiw wila manqʼapjjätati sasaw Diosajj säna. Mä qawqha tiempotjja, israelitanakar Ley churkäna ukanwa Diosajj wasitat uk qhanañcharakïna. Ukat cristian tamanakarojj akham sarakïnwa: “Janirak [...] wilsa manqʼapjjamti” sasa (Hech. 15:20, 29; Gén. 9:4; Lev. 7:26). Jichhürunakanjja, Diosajj wila toqet leyinak churkistu uk pʼakintañaswa Supayajj muni. 1800 maranakatwa doctoranakajj wila uchas qollañ qalltapjjäna. Ukat wilajj walja kastätap yatisajj jukʼampiw uk apnaqapjjäna. 1937 maranjja, wila imapki uka utanakanwa wila imañ qalltapjjarakïna. Payïr Jachʼa Chʼajjwäwi tiemponwa wila uchasin qollañajj jukʼamp jiljjattäna. Mä qawqha tiempotjja, Oraqpachanwa doctoranakajj wila uchasajj qolljjapjjäna.\n15, 16. 1) ¿Kunsa Jehová Diosan Qhanañchirinakapajj wila uchayasiñ toqet amtapjjäna? 2) Wila jan uchayasisa qollayasiñatakejja, ¿kuna yanaptʼanaksa Diosan servirinakapajj katoqawayapjje, ukat kuna askinakas utjawayi?\n15 Khä 1944 maran mistkäna uka Yatiyañataki sat revistajj akham sasaw qhanañchäna: ‘Wila uchayasis qollayasiñajj wila manqʼañamp sasiwa’ sasa. Mä qawqha phajjsinak qhepatjja, kuntï Bibliajj uka toqet siski ukajj jukʼamp sumaw qhanañchasïna. 1951 maranjja, doctoranakamp parltʼapjjañapatakiw jisktʼanakani ukat qhanañchäwinakan yanaptʼanakajj Diosan servirinakapatak qellqasïna. Oraqpachankir jilat kullakanakajj kuntï Bibliajj wila toqet siski ukarjam sarnaqañatakiw chʼamachasipjjäna, ukham sarnaqapjjatap laykusti, walja kutiw jiskʼachata, toqjjata ukat arknaqat uñjasiwayapjje. Ukampis Cristow markap toqejj wakiski uka yanaptʼanak jupanakar churawayi, ukatwa wila toqet sum yatjjattʼasajj folletonaka ukat yaqha qellqatanakajj qellqasïna.\n16 Kunatsa wila jan uchayasiñ munktan, kunsa Bibliajj uka toqet qhanañchi ukat mä usutar wila jan uchañatakejj kunanaksa lurasispa, ukanak qhanañchtʼañatakiw 1979 maran mä qawqha irpir chuymaninakajj qollayasiñ utanakar visitañ qalltapjjäna. Uk sum phoqapjjañapatakejja, 1980 maranwa irpir chuymaninakar sum wakichtʼasïna, uka irpir chuymaninakajj Estados Unidos markankir 39 markanakatäpjjänwa. Qhepatjja, Comités de Enlace con los Hospitales satakis uk walja markanakan utjañapatakiw Oraqpachan Jilïr Irpirinakajj amtapjjarakïna. Aka qhepa maranakanjja, ¿kuna askinakas uka toqet utjawayi? Jichhürunakanjja, walja doctoranakaw Jehová Diosan Qhanañchirinakapar yanaptʼasipki ukat kuntï wila toqet amuyktan uksa respetapjjarakiwa. Sapürutjamaw wila jan uchasa qollir doctoranakajj utji, ‘ukham qollañaw jukʼamp askejja’ sasaw jupanakat waljanejj sapjje. Cheqansa, Supayajj kunaymanitwa Diosan servirinakapar qʼañuchañ muni, ukampis Jesusaw jupanakarojj ukanakat jarkʼaqawayi, ¿janit uk yatiñajj kusisiykistu? (Efesios 5:25-27 liytʼañataki.)\nSapürutjamaw wila jan uchasa qollir doctoranakajj utji, ‘ukham qollañaw jukʼamp askejja’ sasaw jupanakat waljanejj sapjje\n17. Cristojj arkirinakapar qʼomachawayki uk wali askirjam uñjatasjja, ¿kunjamsa uñachtʼaytanjja?\n17 Taqeniw akham jisktʼasiñasäspa: “Diosan leyinakaparjam sum sarnaqañatak Cristojj yatichkistu ukat qʼomachkistu ukjja, ¿wali askitti uñjasktjja?” sasa. Ak amtapjjapuniñäni, Jehová Diosata ukat Jesusat jitheqtañasatakiw Supayajj qʼom sarnaqañatak utjki uka leyinak pʼakintayañ munistu. Ukatwa akapachan jan wali luräwinakapat amuyasiñasatakejj Jehová Diosan markapajj sapa kuti ewjjtʼistu. Ukhamajj jan wali luräwinakatjja amuyasipjjapuniñäni, Diosan ewjjtʼanakapsa katoqasipjjañäni ukat ukarjam sarnaqañatak chʼamachasipjjañäni (Pro. 19:20).\nJan waltʼayirinakatwa tamar jarkʼaqasi\n18. Diosan leyinakaparjam jan sarnaqañ munapki uka jaqenakatjja, ¿kunsa Ezequiel profetan visionapajj amuytʼayistu?\n18 Tamanakan qʼomäñapatakejj kunsa Reyejj lurawayi ukwa jichhajj yatjjatarakiñäni. Jehová Diosan leyinakaparjam sarnaqañ amtapki ukat Jupar katuyasipki ukanakat yaqhepajja, janiw sumpun sarnaqapkiti. Ukatwa Diosan leyinakap contra saytʼasipjje ukat amuyunakapans mayjtʼapjje. Ukham jaqenakampejj ¿kun lurañas wakisispa? Ezequiel profetajj Diosan templop mä visionan uñjkäna uka toqet amuytʼaskakiñäni. Templor mantañatakejj jachʼa punkunakaw utjäna ukat ukanjja guardianakan kimsa utanakapaw utjarakïna. Diosan leyinakaparjam jan sarnaqañ munapki uka jaqenakan jan mantapjjañapatakiw jupanakajj Diosan templop sum jarkʼaqapjjäna. ¿Kunsa ukajj uñachtʼayistu? Khitinakatï Diosan qʼoma yatichäwinakaparjam sarnaqañatak taqe chuyma chʼamachasipki ukanakakiw qollan Diosar yupaychapjjaspa. Ukatjja, jupanakakiw jilat kullakanakamp chikajj Diosar yupaychapjjarakispa, janiw taqenejj uk lurapkaspati.\n19, 20. 1) Jucha luririnakarojj kunjamsa uñjasiñapa uk sum amuyapjjañapatakejja, ¿kunjamsa Cristojj arkirinakapar jukʼat jukʼat yanaptʼawayi? 2) ¿Kunatsa jucha luratapat jan arrepentisipki ukanakarojj tamat jaqsusi?\n19 Khä 1892 maran mistkäna uka Yatiyañataki sat revistajj akham sänwa: “Criston jiwas layku jiwatapar jan iyawsapjjatap arsutanakapampi jan ukajj luratanakapampi uñachtʼayapki uka cristianonakajja, tamat jaqsutäpjjañapawa” sasa (2 Juan 10 liytʼañataki). La nueva creación sat librojj akham sasaw 1904 maran qhanañcharakïna: ‘Khitinakatï jan walinak lurasipkaki ukanakajja, tamaruw qʼañuchapjjaspa’ sasa. Uka maranakanjja, jachʼa juchar purtʼasirejj jaqsutäniti janicha uk taqpach tamankirinakaw awisajj uñjapjjäna, ukajj “iglesian tribunalanakapa” sasin uñtʼatänwa. 1944 maran mistkäna uka Yatiyañataki sat revistajj akham sasaw uka toqet qhanañchjjäna: ‘Tama sarayapki uka jilatanakakiw jucha lurirejj tamat jaqsutäniti janicha uk uñjapjjañapa’ sasa. Ukat 1952 maran mistkäna uka Yatiyañataki sat revistaw kunsa irpir chuymaninakajj jachʼa jucha luririnakampejj Bibliarjam lurapjjañapa uk qhanañchäna. Ukat ‘taman qʼomäñapatakiw jan arrepentisirinakarojj tamat jaqsusi’ sasaw uka revistajj qhanañcharakïna.\n20 Aka qhepa maranakanjja, kunjamsa jachʼa jucha luririnakarojj uñjasiñapa uk sum amuyapjjañapatakiw Cristojj arkirinakapar yanaptʼawayi. Cheqaparjam uñjiri ukat munasiri Diosajj kunjamtï jucha luririnakarojj uñjki ukarjam uñjapjjañapatakiw irpir chuymaninakar sum wakichtʼasiwayi. Kunatsa jucha luratapat jan arrepentisipki ukanakarojj tamat jaqsusi uk kimsa toqetwa jichhajj sum amuytanjja. 1) Jehová Diosan sutipajj jan qʼañuchatäñapataki, 2) tamar juchat jarkʼaqañataki ukat 3) jucha luririru arrepentisiñapatak yanaptʼañataki.\n21. Jan arrepentisipki ukanakar tamat jaqsuñajja, ¿kunjamsa jilat kullakanakar yanaptʼawayi?\n21 Jucha luratapat jan arrepentisipki ukanakar tamat jaqsuñajj cristiano jilat kullakanakarojj wal yanaptʼawayi. Nayra Israel markanjja, khitinakatï jucha lurañanakan sarnaqapkäna ukanakajj markpacharuw jan waltʼayapjjäna. Ukat Jehová Diosar munasipkäna ukat Jupatakjam sarnaqañ munapkäna ukanakat sipansa, awisajj jukʼamp waljanïpjjänwa. Ukatwa uka markajj Jehová Diosan sutip walja kut qʼañuchawayi ukat tiempompejja, janiw Jupamp askit uñjatäjjänti (Jer. 7:23-28). Jichhürunakanjja, Jehová Diosajj janiw nayrjam mä markaruk askit uñjkiti, jan ukasti, Jupar yupaychañ muniri ukat leyinakaparjam sarnaqañ munir walja markanakat jutiri servirinakapampiw sum apasi. Kunapachatï juchapat jan arrepentisipki ukanakar tamat jaqsusi ukhajja, tamaruw jupanakat jarkʼaqasi. Diosamp jan sum apasipjjañapatakiw Supayajj jupanakamp tamar jan waltʼayañ muni. Ukhamajj niyakejjay uka jan wali luririnakajj tamat jaqsutäpjjchejja, tamjamajj Jehová Diosan bendicionap katoqasipkakiwa. Jupajj akham sasaw arsuwayi: “Jumar tukjañäkis uka armjja janiw khitis jichhakam lurkiti” sasa (Isa. 54:17). Jichhürunakanjja, irpir chuymaninakaw jucha luririnakajj tamat jaqsutäpjjaniti janicha uk juzgapjje, ¿jiwasajj taqe chuymat jupanakar yanaptʼasktanjja?\nSutip katoqapki uka Diosaruw familianakajj jachʼañchapjje\n22, 23. Khä 1900 maranakan jakapkäna uka cristianonakarojja, ¿kunatsa wali askit uñjtanjja, ukampis kunatsa ‘jukʼamp amuytʼasipjjañapaw wakisïna’ sasin sissna?\n22 Kimsïr toqetjja, chacha warmi ukat familian sum sarnaqapjjañapatakiw Cristojj arkirinakapar yanaptʼawayi. Amuytʼañataki, 1900 maranakan kuntï Diosan servirinakapajj munañanakap apanukusin Diosatak lurapkäna uk liytʼtan ukhajja, wal musphartanjja. Taqe kunat sipansa Diosar yupaychañaw jupanakatakejj nayrankäna, ukatwa jupanakar wali askit uñjtanjja. Ukampis yaqhep luräwinakapan jukʼamp amuytʼasipjjañapaw wakisïna, ¿kunatsa ukham sistan?\n23 Jilatanakajja walja phajjsinakaw tamanak tumptʼirinakjama, jan ukajj Diosan arunakap yatiyañatak utapat wali jayanakar sarapjjerïna. Ukat solter jilat kullakanakarojja, jan casarasipjjañapatakiw ewjjtʼasirakïna. Awisajj kuntï Bibliajj jan yatichki ukarjamaw ukham ewjjtʼapjjäna. Casarat cristianonakan sum sarnaqapjjañapatak yanaptʼanakas jukʼakiw utjäna. Jichhürunakanjja, janiw ukhamäjjeti.\nDiosan markapan utjki uka luräwinak phoqañ laykukejj janiw maynejj familiapat armtʼasiñapäkiti\n24. ¿Kunjamsa Jesucristojj chacha warmjam sum jakasiñataki ukat familiap sum uñjapjjañapatak arkirinakapar yanaptʼawayi?\n24 Diosan markapan utjki uka luräwinak phoqañ laykukejj janiw maynejj familiapat armtʼasiñapäkiti (1 Timoteo 5:8 liytʼañataki). Chacha warmjama ukat familian sum jakasipjjañapatakiw Jesucristojj Bibliarjam walja ewjjtʼanak arkirinakapar churawayi (Efe. 3:14, 15, NM). Amuytʼañataki, 1978 maranjja, Cómo lograr felicidad en su vida familiar sat librow mistüna. Niya tunka kimsaqallqo maranak qhepatjja, Familian sum jakasiñatakixa kunas munasi sat librow misturakïna (aymara arunjja, 2007 maranwa uka librojj mistüna). Ukat Biblian ewjjtʼanakaparjam sum sarnaqapjjañapatakiw casadonakatakejj Yatiyañataki sat revistan walja yatichäwinakajj apsusiwayaraki.\n25-27. Wayn tawaqonakaru ukat wawanakar yanaptʼañatakejja, ¿kunanakas lurasiwayi?\n25 ¿Wayn tawaqonakatakisa ukat wawanakatakis yanaptʼanakajj utjarakiti? Jïsa, marat maratjamaw jupanakarojj yanaptʼasiwayi. Jehová Diosan markapajja, wawanakatakejj jukʼat jukʼatwa walja yanaptʼanak apsuwayi. Amuytʼañataki, 1919 marata 1921 marakamajja, La edad de oro sat revistan “Wayn tawaqonakan Bibliat yatjjatapjjañapataki” sat yatichäwiw utjäna. 1920 maranjja, La edad de oro ABC sat folletow mistüna ukat 1942 maranjja, Hijos sat librow misturakïna. 1970 maranakanjja, Escuchando al Gran Maestro, Tu juventud... aprovechándola de la mejor manera sat libronakaw misturakïna. Bibliat apstʼata sarnaqäwinaka sat librosa, 2007 maranwa aymara arun mistüna. 1982 maratjja, ¡Despertad! sat revistan “Los jóvenes preguntan” sat yatichäwinakaw mistuñ qalltäna, uka yatichäwinakat yaqhepajja, Kunsa wayn tawaqunakax yatiñ munapxi sat libronwa 1989 maran apsusirakïna.\nBibliat yateqañajataki sat folletjja wali kusisitaw wawanakajj Alemania markan mä jachʼa tantachäwin katoqawayapjje\n26 Jichhajja, Kunsa wayn tawaqunakax yatiñ munapxi sat mayïri ukat payïri libronakaw utjaraki, ukanakat maynïrejj wasitatwa uñakiptʼasiwayi. Ukham yatichäwinakajj Internetan jw.org sat cheqanwa niya sapa phajjsejj misturaki. Ukatjja, Aprendamos del Gran Maestro sat libro katoqawayaraktanjja. Internetan jw.org cheqanjja, wayn tawaqonakataki ukat wawanakatakejja walja yatichäwinakaw utji. Sañäni, Bibliajj qellqaskäna uka tiempon jakir chacha warminakat parlir tarjetanaka, Bibliat yatjjatañatak yanaptʼanaka, videonaka, ukat kimsa jan ukajj minus marani wawanakatak yatichäwinaka. ¿Kunsa taqe ukanakajj uñachtʼayistu? Jesusajj aka Oraqenkkäna ukhajja, wali munasiñampiw mä kutejj wawanakar ichjjartʼäna, jichhürunakanjja ukhamarakiw Cristojj wawanakar wali munasiñampi sum uñjaski (Mar. 10:13-16). Wawanakasa ukat wayn tawaqonakas sum uñjatäpjjaspa ukat Diosat parlir yatichäwinak katoqapjjaspa ukwa Jesusajj muni.\n27 Wawanakajj jan walinakat jarkʼaqatäpjjäspa ukwa Jesusajj munaraki. Jichhürunakanjja, wawanakar ñanqhachiri walja jan wali jaqenakaw utji. Ukatwa wawanakapar uka jan wali jaqenakat jarkʼaqapjjañapatakejja, jukʼamp qhana ewjjtʼanaka ukat yatichäwinak awk taykanakatak apsusiwayi. *\n28. 1) Ezequielan visionaparjamajja, ¿Jehová Diosan qollan templopar mantañatakejj kun lurañas wakisi? 2) ¿Kun lurañsa jumajj amtawayta?\n28 Cristojj jichhakamaw arkirinakaparojj qʼomachaski, Jehová Diosan leyinakapar istʼañsa, ukarjam sarnaqañsa yatichaskaraki ukat ukarjam sarnaqasin sum jakasipjjañapatakiw yanaptʼaskaraki. ¿Janit taqe ukanak uñjañajj wal kusisiykistu? Ezequiel profetajj mä visionan Diosan templopa ukat jachʼa punkunakap uñjkäna ukanakat wasitat amuytʼañäni. Uka templojj janiw jaqen uñjkañ mä templökiti. Ukampis ¿ukajj cheqapunis utjkaspa ukhamti uñjasktan? ¿Tantachasiñ Utar sarasa, Biblia liyisa, jan ukajj yatiyir sarasakit uka templor mantsna? Janiwa. Pata chuyma servir jaqenakas uk lurapjjaspawa, ukampis janiw Diosan templopar mantapkaspati. Ukhamajj ¿kunjamsa Diosan qollan temploparu, mä arunjja, Jupan uttʼayat yupaychäwipar mantsna? Tantachasiñ Utar sarasa, Biblia liyisa ukat yatiyir sarasin Diosatakjam qʼom sarnaqañataki leyinakajj utjki ukarjam sarnaqañäni ukat Diosar suma chuymamp yupaychañäni ukhakiw uka templor mantañäni. ¡Diosan templopan yupaychañ wali askit uñjasipkakiñäni! Ukat leyinakaparjam sarnaqasa Jehová Diosan qollanätap uñachtʼayasipkakiñäni.\n^ tʼaqa 2 ‘Kunjamsa Diosan markapajj Babiloniat Jerusalenar kuttʼapjjañapäna uka toqet parlir profecianakajja, jichha tiemponwa Diosan Israelapan phoqasini, janiw cheqpach israelitanakamp phoqaskaniti’ sasaw 1932 maran Vindicación sat payïr libron qhanañchasïna. Kunjamsa cheqa yupaychäwejj wasitat uttʼayasiñapäna ukwa uka profecianakajj qhanañchi. Ezequielajj mä templo uñjkäna ukaw uka toqet parlir profecianakat mayajja sasaw Yatiyañataki marzo 1, 1999 maran mistkäna uka revistajj qhanañchäna. Ukhamajj aka qhepa urunakanwa uka profeciajj sum phoqasiñapäna.\n^ tʼaqa 6 Uka revistajj akham saskakïnwa: ‘Maynitï mä chachampi jan ukajj mä warmimpi utan qheparchi ukhajja, uta punkojj jistʼaratäñapawa. Chachapampi jan ukajj warmipampi ukat familiarapamp qheparasakiw uk lurañapajj jan wakiskiti’ sasa. Mä qawqha maranakajja, sapa alwaw Betel utan irnaqtʼirinakajj Diosar yupaychañatak tantachasipkäna ukhajj uka arunak arsupjjäna.\n^ tʼaqa 13 Akhullisa, mukhisa, cigarro fumasa ukat ukanak lurapjjañapatak yapuchasaw tabaco alejj jan wal apnaqasi.\n^ tʼaqa 27 Aprendamos del Gran Maestro sat librot 32 yatichäwip uñjjattʼäta ukat ¡Despertad! octubre 2007 maran mistkäna uka revistan uñjjattʼäta ukat ¡Despertad! octubre 2007 maran mistkäna uka revistan uñjjattʼäta ukat ¡Despertad! octubre 2007 maran mistkäna uka revistan 3 janata 11 janakam uñjjattʼarakïta.\nSarnaqañ toqenjja, ¿kunanakansa Cristojj arkirinakapar qʼomachawayi?\nJuchanakapat jan arrepentisipki ukanakatjja, ¿kunjamsa Cristojj jarkʼaqawayistu?\nFamilianakaru ukat casadonakar yanaptʼañatakejja, ¿kunsa Diosan markapajj lurawayi?\n¿Kunatsa Diosatakjam qʼom sarnaqañatak chʼamachasiñasa?\n¿Levítico libro liytʼañasa amuytʼañasa chʼamäpachati? Uka libron jikjjataski uka yatichäwinakajj Diosar qʼoma chuymamp serviñatakiw yanaptʼistani.


1 Pedro 4 — Watchtower INTERNETANKIR BIBLIOTECA\nCristjam Diosan munañap lurañataki jakaña (1-6)\n“Taqe kunan tukusïwipaw jakʼachasinjje” (7-11)\nCristianjam tʼaqesiña (12-19)\n“Jucha jan phenqʼani luraña” siski uka cheq aka Biblian diccionariopan liytʼäta.\nUkasti khitinakatejj juchanakap layku jiwatjamäpki ukanakat parlaski. Efesios 2:1 liytʼäta.\nJan ukajja, “jankʼakïpjjam”.\nJan ukajja, “yanaptʼasipjjam”.\nGriego arunjja, “servisipjjam”.\nJan ukajja, “almanakamsa”.\n4 Niyakejjay Cristojj jañchi cuerpon tʼaqeschïnjja, kunjamtï Cristojj amuyirïkäna ukham amuyunïñatak wakichasipjjarakim. Khititejj jañchin tʼaqeski ukajja, juchanakwa apanukjje, 2 ukhamat jañchi cuerpon jakkasajja, jaqenakan munañap jan jukʼampi lurañataki, jan ukasti Diosan munañap lurañataki. 3 Jumanakajj walja tiempow akapachankir jaqenakan munañanakap lurjjapjjtajja, jan jukʼampi ukanak lurjjapjjamti. Jumanakajja juchanak jan phenqʼani lurasa,* jan walinak wal munasa, jiljañamp machjasisa, jan wali loqhe fiestanakana, machjasiñ fiestanakan sarnaqasa ajjtaskañ idolonakar adorasa ukhamaw nayrajj sarnaqapjjayätajja. 4 Kunatsa jumanakajj jupanakamp chikajj jan wali sarnaqäwinakapan jan sarnaqjjapjjta ukjja, janiw jupanakajj amuyapkiti, ukatwa jumanakjjat jan walinak parlapjje. 5 Ukampis uka jaqenakajja, khititejj jakirinakaru jiwatanakaru juzgañatak wakichatäki ukaruw cuenta churapjjani. 6 Ukatarakwa suma yatiyäwinakajj jiwatanakar* yatiyasïna, ukhamat jupanakajj kunjamtï jaqenakajj juzgatäpki ukham juzgatäkasas Diosan espiritupamp irpat jakapjjañapataki.\n7 Taqe kunan tukusïwipaw jakʼachasinjje. Ukhamajj taqe kunsa sum amuytʼasis lurapjjam, oración lurañansa jan ikjapjjamti.* 8 Taqe kunat sipansa, maynit maynikam wali munasirïpjjam, khititejj munasirïki ukajja walja juchanakwa perdoni. 9 Maynit maynikam jan quejasis taqe chuyma katoqtʼasipjjam.* 10 Diosan wali khuyapayasiñap* kunaymanit katoqer mayordomonakjamajja, kuntï sapa maynis Diosat katoqapkta ukarjam maynit maynikam yanaptʼasipjjam.* 11 Maynitejj parlchejja, Diosan arunakapsa parlkaspa ukham parlpan, mayninakar yanaptʼchejja, Diosajj churki uka chʼamampis yanaptʼkaspa ukham yanaptʼpan, ukhamat taqe kunansa Jesucristo taypejj Diosar jachʼañchasiñapataki. Diosan jachʼañchäwipasa chʼamapasa wiñayans wiñayatakiwa. Amén.*\n12 Munat jilatanaka, ninar uñtat yantʼanakan tʼaqesipjjatamat jan musparapjjamti, kuna jan uñtʼata tʼaqesïwinsa uñjasipkasma ukhama. 13 Antisas Cristjam tʼaqesipjjatam laykojj kusisipjjam, ukhamat jupan kʼajtatapajj uñstankani ukhajja, jukʼamp kusisipjjañamataki. 14 Jumanakarutejj Criston sutip layku jiskʼachasipkstamjja, kusisitäpjjtawa, Diosan kʼajkir chʼamapajja, mä arunjja espiritupajj jumanakjjankatap layku.\n15 Jan khitis jumanakat jaqe jiwayirjamajj tʼaqespanti, ni lunthatjamasa, ni jan wali jaqjamasa, ni jaqe masipan jakäwipar mitisirjamasa. 16 Maynitejj cristianötapat tʼaqeschi ukhajja, jan phenqʼaspanti, cristianjam jakasajj Diosar jachʼañchaskakpan. 17 Juzgañatak tiempojj qalltjjewa, Diosan utapampiw nayraqat qalltani, ukampis jiwasampitejj nayraqat qalltani ukhajja, Diosan suma yatiyäwinakapar jan istʼirinakampejj ¿kunas pasani? 18 “Cheqapar sarnaqer jaqetejj Diosamp salvatäñatak wal chʼamachasiñapächi ukhajja, jan wali jaqerusa jucharar jaqerusa ¿kunas pasani?”. 19 Ukhamajj Diosan munañap lurasin tʼaqesirinakajja, kunatejj walïki uk lurasipkakim, jakañanakamsa* taqe kun Lurir Diosar confiyasisipkakim, jupajj confiykañawa.


ANTILI CHIMPU QILLQATANAKA (La escritura ideográfica andino) | Prensa Rural\nHilarion Chinahuanca, Opinion\nAwiyalan qamiri jaqinakax chiqpach thakhinchata arsüwi ukhamaraki chimpu qillqawinipxataynawa, janiw kunjamtï jichhürunakax qillqtan ukhamakantï jani ukasti arsuwi chimpunakampi uñanchatanwa, ukhamax taqinis jiskht’asipxañañi. Kunjamapachans jiwasan chiqpach qillqawinakasaxa? Kawkniri qillqawinaks Antili markachirinakax jilpach apnaqapxpachäna? Ukatx Kunjams arsupxäna uka kipkaraki qillqapxarakïna? Uka tuqitx wali wakiskiriw sullkawirinakan yatxatapxañanakasaxa.\nLaq’a achachil awichanakasan arsuwipas ukhamaraki qillqawipas chimpu uñanchawinak taypiw jach’atatätayna. Sañani: Sawuta qillqatanaka (La escritura en los tejidos): Nayra achachilanakasax kunaymani sawut isinakaruw qillqapxirïtayna: ch’uspa, istalla, awayu, wak’a, lluch’u ukatx juk’ampinakan arsuwinakapas uka kikiparaki qillqatanakapas aka qhipürunakanx uñstaraki. Jupanakax sawutanak taypinw kunaymani qamawinakapa, yatxatawipa, lurawinakapa, sarnaqawipa, iyawsawinakapa, uywanakapa, quqanakapa, ukatx laqampun utjirinakax sawut chimpu (icono textil) taypiwa uñacht’ayapxatayna. Ukatx mä kullakax sawuña taypiwa jupan yatiñapa, taqi chuymapampi, pachpa amparanakapampi sawt’as sullkawirinakaru yatichapxaraki. Ukatx juk’ampi nayrapachax chuqi jani ukax quri ch’ankhanakampi sawutarakitaynawa, ukham sawutanakasax europa markan jach’a museo utanakan uñacht’ayatawa, janiw markasan ukham sawutanakax uñjañakiti. Yamakis Qullana markasax sawutanak taypiw chiqpach yatiqawinakas qhanstayataraki, juk’ampis pallanakas jani ukax saltanakax ukhamaraki saminchawinakas jiwasan kikip arsuwis ukhamaraki qillqawis jach’anchayañatakiwa.\nJamuqata qillqanaka (Escritura pictográfica): Akham qillqatanakax khaysa Tiwanaku markan kunaymani jamuqatanak taypi uñacht’ayataraki, aka qillqanakax qillqa chimpumpi sirqsutawa, sañani: jaqiru, uywanakaru uñtasitanaka, chhaqhani nayranaka, wich’inkhanaka ukatx juk’ampinakampi jamuqataw qillqataraki; yamakis uka jach’a qalanakana, sañu qillqatanakana, ch’akhanakana, ukatx sawutanakan uñstaraki. Aka qhipürunakanx taqi akham qillqawinakax uñjatakiskiwa. Ukatx janiw ukakikantï jani ukasti maymaya jach’a qalanakan sirqt’atanakaxa (pintura rupestre), laq’a achachilanakasatpach jiwasan chiqpach arsuwisas ukhamaraki qillqawisas uñanchataraki. Ukhamax mä qawqhanak amthapt’axañäni: Khaysa Oruro markan (llamas pintadas), Qhuch’a pampa (las manos de Tunas qaq’a). En Estela de Sechin markan, El ayni sata uñt’ata (la iconografía de las manos cruzada), khaysa Perú markan uñacht’ayataraki.\nChinu (Nudo): Kipu satakis uka qillqax inkapachanx arsuta uka kipkaraki qillqatarakitaynawa, juk’ampis jakhuñataki ukatx qillqthapiñataki wakicht’atanwa, sañani: kipunakax mä qillqawiwa, kunjam chuymaninsa mä Inkax, qhuruti jani ukax suma jaqicha uka yatiyañataki, ukatx markan sarnaqawinakapa, iyawsawinaka, jakhthapiwinaka, qullqinakapa, jaqi, uywanaka jakhthapiñataki uka kikiparaki uraqinakat chaninchawinak payllañataki. Ukatx ch’ankhanakapax kunymani samininwa, uka saminakax maymay uñanchawininwa: Chupika (Inca), chuxña (conquista), janq’u ch’umphi (gobierno), q’illu (chuqi), janq’u (qullqi), wila (awqapacha), ch’iyara (pacha) ukat juk’ampinakaru chiqanchatarakiwa. Yamakis kunaymani kipu ullaririnakax Kipuqamayu sata sutinchatapxarakitaynawa. Ukat qhiparux tumayku jaqinak purinitapatx jeroglíficos sata qillqanaks qillqapxarakitaynawa.\nNueva PublicacionGeopolítica, discurso y conflicto social en Medio Oriente\nPublicacion anteriorLA PRÁCTICA DEL PENSAMIENTO EN ESPIRAL DE MARKA “IRPA CHICO”\nDialogo entre medicos y gobierno ingresa en cuarto intermedio


Aymara, Dramas: Piece 009 – Jutäwipa - ¡Jupajj jutasquiwa | Waters of Life for Children\nHome -- Aymara -- Perform a PLAY -- 009 (He came and He’ll come)\n9. Jutäwipa - ¡Jupajj jutasquiwa!\nWali suma pacha mä maranjja wastat kalltaraquiwa, ucasti pusi semana janjïr navidad urüquipana ucawa.\nTiendanacasa callenacasa navidad cunanacampi phokhantatawa. Utanacajja pino kokampi jisc’a luzanacampi c’achachatawa.\nNavidad coronanjja pusi velanacawa nactata. (mä vela sapa maya semanataqui janïr navidad jayp’ucama)\nNayajja cusisiñampiw uca pacha suyta, jumas uqhamaraquïpachawa.\n(Mä navidad kochu toct’asiña)\nManuela: “Mä velajj nactayata, nayast cusistwa, uca suma pachajja kalltiwa, saraquituwa: Diosajj jumar nayaru munasistuwa, Jesús yokapasti jiwasanac laycu wawaruw tucuwayi.”\nPusi luzanacaw khani ucasti suma yatiyäwi uñañchascaraqui.\nKalltir velasti amtayascaraquistüwa:\nJesusajj alajj pachatwa aca pacharu juti. Mä jiwasjam jakeruwa tucu, jiwasanacan juchanacas laycu cruzan jiwañataqui. Imantatänwa, ucampis quimsür urutjja jacatatawayiwa ucat jichastï wiñayataquiw jacjje.\nPayïri velasti siwa:\nJesusawa aca mundon khanajja. Takpach jakenacataqui. Chuymam cusisiyäñ munaraqui uqhamarac Khant’aña.\nQuimsïr velasti arsuraquiwa:\n¡Jupajj jutasquiwa! Jesusajja aca pacharu cutt’aniniwa. Ucampisa janiw qha pacha pä warank marajjejja uqhamacaniti. Janiw wastat mä wawa uywa uyun ichnokt’ata uqham jutjjaniti. Reyjama Tatitjamawa cutinini.\nPusïri velajj saraquiwa:\nSuyt’am, pustucht’asim. Juc’amp asquejja, juman jacäwimaru jichhüru mant’ayasma ucawa. Ucawa juc’ampi suma jutäwipataqui pustucht’asiñajja.\nJesusajj jutiwa uqhamaraqui wastat cutt’aniniwa. Ucawa janïr navidad urüquipan suma yatiyäwejja, jutäwipa pachanjja. Aca yatiyäwejja takpach velanacat sipansa juc’amp qhani. Jiwaqui jutäwip pachapanay jumataqui.\nMayampi: Jutirinjjam¨concurso navideño satawa utjani. ¿Ucancätati?\nUñstirinaca: Parliri, imill wawa\nPage last modified on October 08, 2018, at 10:02 AM | powered by PmWiki (pmwiki-2.2.140)


1 Samuel 5 - Holy Bible [Aymara Bible 1997] - (1Sam 5)\nDiosan arcapa catuntasinjja, filisteonacajj Eben-ezer chekatjja Asdod sat uca chekaruw apjjapjjäna.\nUcatsti Dagón sat diosan temploparu apantasinjja, uca diosap jac'aruw uchapjjäna.\nKheparmänthi alwasti, Asdod chekan utjasir jakenacasti purinisinjja Dagón diosarojj Tatitun arcap nayräjjapan liwnoktatwa jicjjatapjjäna. Ucatsti Dagonarojj aptasjjapjjänwa, cawqhancäntejj uqhata wasitat uchjjapjjaraquïna.\nUcampisa, khepärmanthi alwajj wasitatwa Asdod chekan utjir jakenacajj purinipjjaraquiquïna, ucatsti Dagón diosarojj Tatitun arcapa nayräjjan liwnoktata jicjjatapjjaraquiquïna. P'ekepampi, amparanacapampisti p'aquirataraquïnwa, umbral patan apjjatataraqui. Cuerpopaquiw janejj cunas camacht'atäcänti.\nUcatwa jichhacama, cunapachatejj Dagonan sacerdotenacapajj temploparu mantapjje ucqhajj janiw umbralarojj tacjjatapquiti.\nUca khepatsti Tatitojj Asdod chekan utjirinacarojj walpun t'akhesiyäna ajjsarañanacampi phokhantasa, Asdod orakensti cunayman janchi p'usunacampi chhojjriñchjasaraqui.\nAsdod oraken jaquir jakenacasti ucanac uñjasinjja, sapjjänwa: “Israel marcan Diosapan arcapajj janiw jiwasampi chica kheparañapäquiti, sintipuniw t'akhesiyjjaraquistojja, jiwasarusa uqhamarac Dagón diosasarusa” sasa.\nUcatwa filisteonacan take jilïrinacapan ucaru qhitapjjäna, jupanacampi tantacht'asisinsti, jisct'apjjaraquïnwa: —¿Cuns Israel marcan Diosapan arcapampejj lurañäni? —sasa. —Gat sata marcaru apapjjam —sasaw jilïrinacajj sapjjaraquïna. Ucatsti filisteonacajj ucaruw apapjjäna.\nCunapachatejj uca arca apjjapjjän ucqhasti, Tatitojj marcanjja cunayman jan walt'añanacwa sartayäna, jakenacarusti cunayman janchi p'usunacampiw chhojjriñchjaraquïna, jach'ata jisc'acama.\nUcatsti filisteonacajj Diosan arcapjja Ecrón sat marcaruw apjjapjjäna, ucampisa cunapachatejj Diosan arcapajj uca marcar purïna ucapachasti uca marcan jaquir jakenacajj wali arnakasipjjäna: “¡Israel marcan Diosapan arcapwa acar apanipjje take jiwasanacar jiwarayañataqui!” sasa.\nTake uca marcansti sinti jan walt'añaw jiwañampi sartäna, Diosajj uca jach'a mutuyäwi apayanitap laycu, ucat take filisteonacan jilïrinacaparu jawsayanisin sapjjäna: “Israel marcan Diosapan arcapjja acata cawquirus apasjjapjjam. Cawqhattejj apanipcta ucar apjjapjjam, jan take jiwasanacaru jiwarayañapataqui” sasa.\nJakenacan arnakasitanacapasti alajjpachcamaw ist'asiraquïna, qhitinacatejj janïra jiwarapcatayna ucanacan janchinacapasti p'usu usunacampi phokhantataraquïnwa.


Malaquías 3 - Holy Bible [Aymara Bible 1997] - (Mal 3)\nTake ch'aman Diosasti siwa: “Nayaw mayni qhitä nayatac thaqui waquichañapataqui. Cawquïri Tatiturutï jumanacajj thakasipcäyäta, jupasti janc'aquiw temploparojj mantani. ¡Acajj purinjjewa cawquïri qhitatï suma arust'äwi apancani ucajja!”\nUcampis ¿qhitis uca jutäwip urupanjja take ch'amampi sayt'aspa? ¿Qhitiraqui pachpa cayupampi sayt'asispa? Mä ninjamaw jupajj jutani suma k'omachañataqui, uqhamaraqui mä jabonar uñtata k'añunac jiwasan chuymasata jarekañataqui.\nUcatsti jupajj Leví tribur k'omachañataquiw kont'asini, cunjämatï maynejj kollksa, korsa ninampi k'omachqui uqhama. Ucatsti jupanacajj ofrendanacapjja Diosarojj loktapjjaraquiniwa cunjämtï jupanacajj loktapjjerïqui uqhama.\nDiosasti cusisiñampiw Judá, uqhamaraqui Jerusalén marcanacan ofrendanacapjja catokani cunjämatï qhaya urunacan cusisirïcän uqhama.\nTake ch'aman Diosasti siwa: “Nayaw jumanacaru juchañchiri jutä. Uca quipcaraquiw nayajj testigot sayt'ä qhitinacatejj laykasipqui, yakha warminacampi sarnakapqui, c'ari juramento lurapqui, irnakerinacarusa jan pagapquiti, ijmarus wajcharus jachayapqui, yakha marcat jutir jakenacarus jan wal uñjapqui, uqhamaraqui jan ajjsarapquituti take ucanacjjarojja.”\n“Nayätwa Tatitu Diosajja, nayasti pachpaquïsctwa. Ucatwa jumanacajj Jacobon wawanacapa jan t'unjatäpctati.\nJumanacasti awquinacamatpachwa nayan camachi arunacajjat saranucupjjtajja, janiraquiw phokhapcaractati. Naya take ch'amani Diosaw sapjjsma: ‘¡Nayaru cuttanjjapjjam ucatsti nayajj jumanacaru cuttanjjaraquïwa!’ Ucampisa jumanacajj sapjjtawa: ‘¿Cunatsa nanacajj jumaru cuttanipjjämajja?’ sasa.\nNayasti jumanacarojj sapjjsmawa: ‘¿Jakesti Diosatjja lunthataspati?’ ¡Jumanacasti nayatjja lunthatapjjestawa! Ucatsti sapjjaractawa: ‘¿Cunanaraqui nanacasti lunthatapjjsma?’ sasa. ¡Jumanacasti diezmonacana, ofrendanacanwa nayatjja lunthatapjjestajja!\nJïsa, take marcpachaw jumanacajj nayat lunthatapjjesta, ucatwa jichhajj nayajj ñankhachapjjsma. Naya take ch'amani Diosaw arsta.\nDiezmonacsti phokhatpach apanipjjam nayan utajjaru, uqhamat utajjan mank'añajj utjañapataqui. Ucatsti jichhajj yant'apjjaraquita, nayaw jumanacaru alajjpach ventananac jist'aranisina walja bendicionanac apayanipjjäma jilarquiriraqui.\nJaniraquiwa cuna lak'onacas yapunacamarojj tucjcaniti ni uva yapunacamas wañscaraquiniti.\nUcatsti take marcanacaw wali cusisiñampi uñjapjjätam, jumanacajj mä suma marcäpjjatanacam laycu.” Naya take ch'aman Diosaw arsta.\nDiosasti siwa: “Jumanacasti jan wali arunacampiw nayatjja parlapjjtajja. Ucatsti sapjjaractawa: ‘¿Cunaraqui nanacasti jumatsti parlapjjtsti?’ sasa.\nAcwa jumanacajj sapjjtajja: ‘Diosaru sirviñajj inamayaquiwa. ¿Cunaraqui jiwasasti apsuñäni jupan camachi arunacaparjam sarnakasajja, uqhamaraqui llact'at sarnakasasa take ch'aman Dios nayrakatanjja?\nJiwasasti uñjtanwa, jach'a jach'a tucurinacasti cusisitäpjjewa, jan walinac lurcasas take cunas sumaquipuniw misturapi, Diosarusa yant'apjjaraquiwa, ucampis janiraquiwa cuna mutuyäwinacsa Diosatjja catokapquiti’ ”\n(Cawquïri jakenacatï Diosaru ajjsartasa sarnakapcän ucanacajj jupanaccamaw parlasipjjäna, Diosasti cuntejj parlapcäna ucanacjja sumwa ist'araquïna, Diosan nayrakatapansti mä libroruw kellkasïna cawquïri jakenacatï Diosaru ajjsarapcäna, uqhamaraqui jupatsa jan armasipcaraquïna ucanacajja.)\n“Take jupanacasti nayataquejj mä suma imat korjamäniwa cunürutï nayajj uñstcä uca urojja, jupanacatsti qhuyapayasiraquïwa cunjämtejj mä awquejj jupar sirviri wawapatjja qhuyapayasejja uqhama.\nUcapachaw jumanacajj amuyasipjjäta cunatejj asquïqui, uqhamaraqui cunatejj jan asquïqui ucsa, uqhamaraqui qhititejj Diosaru yupaychqui, jan yupaychqui ucanacsa.” Uqham siw take ch'aman Diosajja.\nMalaquías 1 / Mal 1\nMalaquías 2 / Mal 2\nMalaquías 3 / Mal 3\nMalaquías 4 / Mal 4


Qhititejj wawapar jan chekachqui ucajja, janiw wawapar munquiti, ucampis qhititejj wawapar munqui ucajja, chekachiwa.\nJawk'ampi tokempiw yatekañajja utji. Ucampis munañapampi sarnakeri wawasti taycaparojj p'enkachayiwa.\nWawamarojj chekacham, ucatsti samarataw jacayätam, walirac cusisiyaraquïtam.\n Uqhamasti, nayrakatajj Diosan reinopa munapjjam, uqhamarac cunatejj chekäqui jupan nayrakatapanjja ucanaca, ucatsti take aca yänacajja jumanacarojj churataquïpjjätawa. Jan llaquisipjjamti cunatï kharürojj pascani ucatjja, kharürusti take uca llaquisiñanacapampi phokt'ataraquïniwa, sapüruraquiw uqham llaquinacan phokhantatäsqui.\n “Wawajjay, ist'am awquimana yatichäwinacapa, janiquiy taycaman yatichäwinacapjja jisc'achamti. Uca yatichäwinacasti jumataquejj mä suma c'achachäwïniwa, mä suma collarar uñtataraqui.\n Ucjjarusti Pedrojj jupanacarojj sänwa: —Sapa mayni jumanacajja cutiquipstapjjam, uqhamarac bautisasipjjam Jesucriston sutiparu, juchanacamata perdonatäpjjañamataqui. Ucatwa Diosajj Kollan Ajayu churapjjätam. Diosan aca arsüwipasti jumanacataquiwa, uqhamarac wawanacamampitaqui, jayanquirinacampitaqui, kawkhanirutejj Dios Tatitusajj jawscaraquini ucanacampitaqui —sasa.\n Ucampis jumajj cuntejj yatekcta, ucat iyawscaracta ucarojj jan pächasis arcam. Jumajj asquiw yatta qhititejj yatichcäyätam ucjja. Jumajj wawatpachwa Tatitun arunacapjja yatta, uca arunacaw yatichiristam, uqhamarac khespiyañaru irpiristam Cristo Jesusar iyawsäwi toke. Take Kellkatasti Diosan amuyt'ayatawa, asquiraquiw yatichañataqui, chekachañataqui, uqhamarac k'oma jacañan sarnakañ yatichañataquisa,\n “Juman chuymamaruy catokam cawquïri camachi arunactï jichhüruna churcsma ucanacjja. Ucatsti wawanacamaruw yaticharaquïta; utamanccasina, thaquinjam sarcasina, uqhamaraquiw parlaraquïta iquintañataqui, sartañataquisa. Uqhamaraquiwa uca camachi arunacjja amparamaru ñach'antata aparaquïta, paramansti mä chimpur uñtata. Uqhamaraquiw kellkantäta uta puncuman postenacarusa, uqhamarac quipca uta puncumarusa.\n Wawanaca, awquimaru taycamaru ist'apjjam, Tatitur munasina. Acawa chekapajja. Bendicitäñatac arsuta nayrïri jach'a camachejja acawa: “Awquimar taycamar jach'añcham, cusisitäñamataqui, uqhamarac jaya maranac aca oraken jacañamataqui.” Uqhamarac awquinaca, jumanacajj wawanacamarojj jan colerayapjjamti, jan ucasti chekapar yatichasina sum uywapjjam, Tatitur iyawsapjjañapataqui.\n Josué chachasti Gilgal sat chekaruw uca tunca payan kalanacjja ucharaquïna. Josué chachajj israelitanacarojj sänwa: “Cunapachatejj wawanacamajj khepa urunacan jisct'apjjätam: ‘¿Cun sañs muni aca kalanacajja?’ sasa, jumanacasti sapjjätawa: Israel marcajj cunjämsa Jordán jawirjja wañanjam pasanitayna uca, ucatsti cunjämsa Tatitu Diosamajj Jordán jawir wañt'ayatayna, jumanacan pasañanacamataqui, cunjämtejj nayrajj Mar Rojo sat kotjja wañt'aycatayna jiwasan pasañasataqui. Uqhamatwa take acapachan jaquir jakenacajj yatipjjani cunja ch'amanïquitï Dios Tatitojj uca, ucatsti jumanacajj ajjsarapjjapunim Dios Tatitumarojja” sasa.\n Mutupjjamay Diosan chekañchäwipjja, jumanacarojj wawaparjamaw uñjasipctam. ¿Utjaspati awquipan jan chekachat wawajja? Diosatejj jumanacaru jan chekachapcätamjja, cunjämatejj awquejj wawanacaparu chekachqui uqhamjja, janiw cheka wawanacapäpctati, jan ucasti k'ajjatanacaquïpjjtawa. Cunapachatejj wawanacäcäyätan ucqhajja, janchi awquinacasajj chekachistänwa, jiwasanacasti ist'äyätanwa. ¿Cunatarac jichhasti alajjpach Awquisarusti jan jaysañänisti uqhamat jacañasataquisti? Janchi awquinacasajj juc'a tiempotaquiquiw chekachawayistu cunjämtejj amuyupanjj walïquejj uqhamaru, ucampis Diosajj jiwasan asquisataqui, kollan tucuñasataqui, cunjämatejj jupajj kollanäqui uqhamaruw chekachistu. Chekpachansa janipuniraquiw cuna mutuyäwi catokasas —Walic mutuyitojj —sisctanti, jan ucasti usustuwa, qhitinacatejj uca mutuyäwi toke yatekapjje ucanacajj mä suma asquin samarañanracwa jacapjje.\n Marcajjay, yatichäwinacajjar ist'am, arunacajj ist'añatac jinchum alcatanita: säwinac tokew arsü, nayra pachatpach imantatanac parlä. Cuntejj nanacajj ist'apcta, yatekapcta, cuntejj awquinacajj yatiyapquitu ucanacjja, janiw wawanacajjarojj imt'apcäti, jutir mita jakenacampiw Tatitur jach'añchapjjä, ch'amapampit muspharcañ luräwinacapampit yatiyapjjä. Diosaw Jacobotaquejj mä thac uñstayäna, Israel marcaruw camächit arunac churäna: jupaw nayra awquinacasarojj mayïna, wawanacapar yatichañataqui, jutir mita jakenacan uca leyinac yatipjjañapataqui, uca khepat yurir wawanacas uñt'apjjañapataqui, jupanacasti wawanacapar yatiyapjjañapataquiraqui; Diosar takpach chuymapamp iyawsapjjañapataqui, luräwinacap jan armapjjañapataqui, arsutanacap wakaychapjjañapataqui;\n Chuyman jilïrinacasti jan camscayäpjjpan, ajjsart'añani, suma amuyuni, suma iyawsañani, munasiñani, uqhamarac llamp'u chuymani. Uqhamaraqui jilïri warminacajj suma sarnakerïpjjpan. Janiraqui aru apnakerïpjjpati ni machirïpjjpasa. Mayninacataquisti mä sumar uñtatäpjjañapawa. Uqhamat tawak warminacarus chachanacapar munañ yatichañataqui, uqhamarac wawanacapar munañsa. Suma amuyunïpjjañapawa, k'oma chuymaninaca, uqhamarac utapsa sum apnakerinaca, suma chuymaninaca, chachanacaparus ist'irinaca, jan qhitisa Diosan arupatjja jan wali parlañapataqui. Uqhamaraqui waynanacarus waytt'am suma amuyunïpjjañapataquipuni. Juma pachparaqui mä suma uñtäwi uñacht'ayam take cunansa. Yatichañansti cheka cancañampi yaticham, phokhasaraqui, suma parlasaraqui jan qhitins juchañchañapataqui, uqhamatwa qhititejj conträqui ucajj p'enkachat amuyasini, janiraquiw jumanacjjatjja cuna jan wals parlcaniti.\n “Munat wawajjay, jan armasimti nayan yatichäwinacajjata; camachi arunacajjsti chuymamarupuni imam, ucatsti jaya maranacaw jacasïta, cusisitaw sarnakasiraquïta. Janipuni cunapachas armasimti munasiñampita cheka cancañampita; ucanacsti mä collarjama cuncamar warcuntasim. Chuymamarusti ucanacjja sum imaraquim, ucatsti sumaru uñjata, munataraquïyätawa Diosan nayrakatapana, uqhamarac jakenacan nayrakatapansa. “Tatitur take chuymamampi catuyasim; juman ch'iqhi cancañamaruquejj jan alcatasimti. Take luräwinacamanjja Tatitutjja amtasipunim, ucatsti jupajj cheka thaquinjamwa irpascätam. Jan amuyasimti sinti yatiñanïtama; Tatitur ajjsartam, take ñankhatsa jithektam, ¡ucawa suma kollajja cuerpomar ch'amañchañataqui! “Tatiturojj take kamir cancañamampi jach'añcham, yapumat nayrïri achunac churañampiraqui; uqhamatwa pirwanacamas jilarquiri phokhantani, uqhamarac vino imañanacamasa. Munat wawajjay, jan jisc'achamti Tatitun jumar chekachataparojja, janirac tokenokatapatsa colerasimti; Tatitusti qhitirutï munasqui ucarojj chekachiwa, cunjämatejj mä awquejj munat wawaparojj chekachqui uqhama.


Jaqüwinak uñakipañatak OEAt khithanitanakax jan usuchjasiñax utjpanti, jank'ak llamp'uchasiñax utjpan sawiyapxiwa\nOEA (Jamuqa: Llika)\nOrganización de los Estados Americanos (OEA) ukat Boliviar jaqüwinak uñakipañatak khithanitanakax jan usuchjasiñax utjpanti, yachip jach’a markanx ukhamaw utjawiyi, “jank’ak” llamp’uchasiñax utjpan sasaw sawiyapxi.\n“Organización de Estados Americanot (OEA) uñakipañatak khithanitanakax usuchjasiñax utjki ukx walpin k’umipxtha, aka markan kunayman chiqan qhipa urunakax utjawayki uka, jank’ak llamp’uchasiñ utjañapatak iwxt’apxsma” sasaw OEAnkirinakax yatiyawiyapxi.\nMarkachirinakax jupanakpach markap apnaqasipki ukjax janiw usuchjasiñax utjañapäkiti, ukatw OEAT khithanitanakax taqi markachirinakampir p’iqichirinakapampir jaqukipäw tukuyañ suyt’apxañap mayiwiyapxi.\nLlikan k’ari yatiyäwinak ch’iqiyasipki ukatx llakt’ataw jikxatasipxtha, jaqüwinak uñakipañ jan walt’ayañ munapxi ukhamarak uñakipirinakarusa sasaw sawiyapxi.\nOEAt khithanitanakax jaqüwinak uñakipañ tukuyañkamaw irnaqapxani, taypi sata phaxsit 20 uru saraqkipan utjawayki uka chhijlläwin jaqutat yatxatapkañapkama, anchhax kunayman yatiyäwinakw katuqasipki./RAR